Biki by’Osaanidde Okumanya ku Katonda? | Bayibuli Eddamu Ebibuuzo Bino\nBISOME MU Afrikaans Albanian Amharic Armenian Aymara Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Latvian Lingala Lithuanian Luganda Luo Luswayiri Luwalabu Macedonian Malagasy Malay Malayalam Maltese Marathi Maya Moore Nepali Norwegian Nyaneka Nzema Otetela Papiamento (Aruba) Persian Polish Portuguese Punjabi Quechua (Bolivia) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Urdu Vietnamese Wayuunaiki Xhosa Yoruba Zande Zulu\nBiki by’osaanidde okumanya ku Katonda?\nKatonda mwoyo era talabika. Yatonda eggulu, ensi, n’ebintu byonna ebiramu. Tewali yatonda Katonda kubanga Katonda talina ntadikwa. (Zabbuli 90:2) Ayagala abantu bamanye amazima agamukwatako.—Soma Ebikolwa 17:24-27.\nKatonda wa ddala era alina n’erinnya. Tusobola okumanya ezimu ku ngeri ze nga twetegereza ebintu bye yatonda. (Abaruumi 1:20) Naye okusobola okumanya Katonda obulungi, kitwetaagisa okusoma Ekigambo kye, Bayibuli. Bayibuli etuyamba okumanya engeri za Katonda.—Soma Zabbuli 103:7-10.\nKatonda awulira atya bw’alaba obutali bwenkanya?\nOmutonzi waffe, Yakuwa, akyayira ddala obutali bwenkanya. (Ekyamateeka 25:16) Yatonda abantu mu kifaananyi kye. Eyo ye nsonga lwaki tukyawa obutali bwenkanya. Katonda si y’aleeta okubonaabona okuliwo. Katonda yawa abantu eddembe ly’okwesalirawo. Eky’ennaku, abantu bangi bakozesa bubi eddembe eryo ne baleetera bannaabwe okubonaabona. Banakuwaza Yakuwa.—Soma Olubereberye 6:5, 6; Ekyamateeka 32:4, 5.\nYakuwa ayagala obwenkanya, era tajja kutuleka kubonaabona mirembe gyonna. (Zabbuli 37:28, 29) Bayibuli essuubiza nti mu kiseera ekitali kya wala, Katonda ajja kuggyawo okubonaabona kwonna.—Soma 2 Peetero 3:7-9, 13.\nBayibui essuubiza nti Katonda anaatera okuggyawo obutali bwenkanya\n[Ekifaananyi ekiri ku lupapula 16]


Bukedde Online - Minisita asanze omusawo mu ssabo\nAbasawo bâ€™e Mityana abaalagajjalira omu...\nMinisita yasoose kulagira Nsobya akwatibwe aggalirwe mu kkomera olwâ€™obulagajjavu kyokka abakungu ba disitulikiti yâ€™e Mpigi ne bamuwooyawooya amuddiremu.\nAte abasawo bonna 17 mu ddwaaliro lyâ€™e Mityana, bakyusiddwa oluvannyuma lwâ€™okulagajjalira omukazi woolubuto nâ€™afa ngâ€™azaala.\nEggulo Minisita Malinga yagenze e Kammengo-Mpigi okulambula ebitundu omwafudde abantu nga kigambibwa nti walagi ye yabasse. Yasoose mu ddwaaliro lya Gavumenti e Butoolo, we yasanze ngâ€™abasawoÂ tebaliiwo okuggyako omujjanjabi Deziranta Nagawa Kiwanuka yekka.\nMinisita yasabye Nagawa essimu ya Nsobya nâ€™amukubira. Nsobya yazze ne yeewozaako nti nnyina yabadde mulwadde nga obutabaawo yabadde amututte mu ddwaaliro Kampala.\nMinisita kwe kubuuza: ddwaaliro ki? Ko Nsobya nti lya bwannannyini. Minisita nâ€™agattako: linnya emmotoka yange tugende ontwaleyo.\nWano Nsobya kwe kugamba: ekituufu mbadde mmututte mu ssabo kubanga olumbe olumuluma luganda.\nMinisita: Onswazizza nnyo ggwe omusajja omuyivu akulira eddwaaliro okusalawo okutwala nnyoko mu ssabo mu kifo kyâ€™okumuleeta mu ddwaaliro nâ€™omujjanjaba.\nKwe kulagira poliisi: Nsobya mumukwate mu-musibe. Kyokka omumyuka wâ€™akulira abakozi era mu-wala wa Nsobya, Jesca Nda-gire ngâ€™ali nâ€™omumyuka wa Ssentebe wâ€™e Mpigi, Frank Kawooya beegayiridde minisita asonyiwe Nsobya.\nMu kiseera kino abasawo baabadde bakomyewo nâ€™a-bagugumbula olwâ€™obulagajjavu nâ€™abalabula nti abadde asazeewo kubasiba kyokka abawaddeyo omukisa beddeko bwe bataakikole alyo-ke abasibe nâ€™okubagoba.\nYagenze ku byalo Bukabi, Kasozi ne Masaazi ebiri mu muluka Musa awaafudde abantu olwâ€™okunywa walagi alimu obutwa. Abatuuze baakungâ€™anyizza obuveera bwâ€™ebika bya walagi ebyenjawulo ne babumulaga, Minisita ne yeewuunya nnyo amaanyi abatuuze ge bamalidde mu walagi ate nga nâ€™ebika bye baamulaze ebimu tabiwulirangako.\nWalagi kuliko AfricanÂ Gin, Zed, Ruwenzori Gin, Viva, Royal Vodka, Planet, Prince Vodka, Empire nâ€™ebirala.\nYayogedde nâ€™abalwadde bana abaakasiibulwa bonna abakkirizza nti kituufu baanywa ku walagi.\nMinisita yabadde nâ€™aba-kugu okuva mu kitongole kyâ€™Ebyobulamu (WHO) aba Uganda National Bureau of Standards nâ€™aba minisitule yâ€™Ebyobulamu.


Bukedde Online - Akkirizza okutta omusomesa n’amuziika mu ssabo\nAkkirizza okutta omusomesa n’amuziika mu ssabo\nPOLIISI ng’eyita mu kitongole kyayo ekya Flying Squad ekutte omusajja agambibwa okwetaba mu kutta omusomesa era Muganzi. Julius Ssemanda agambibwa okuba omusawo w’ekinnansi yakukunuddwa Namuganga mu Mukono gy’abadde yeekwese okuva lwe yatta Allen Nakiyingi 30, eyali omutuuze w’e Kimwanyi mu Munisipaali y’e Kira nga musomesa mu ssomero lya St. Agnes Nursery and Primary School ku kitundu kye kimu .\nOkukwatibwa kyaddiridde abaserikale okumulinnya akagere ne bamanya ekitundu mwe yabadde yeekwese ne bagendayo ku Lwokutaano. Baamututte ku CPS n’ayogera engeri gye yattamu Nakiyingi n’okutuuka okumuziika mu nnyumba ku kyalo Kirolo e Matugga.\nSsemanda ku CPS yabuulidde abaserikale nti yatta Nakiyingi ng’alina munne amuyambako (naye anoonyezebwa) ne bamusala obulago oluvannyuma ne bamuggyamu olulimu nga balina emikolo gye baagala okutuukiriza. Oluvannyuma baasalawo okuziika omulambo gwe mu nnyumba poliisi mwe yagusanga nga wayise wiiki ssatu.\nOmwogezi wa poliisi mu Kampala n’emiriraano Luke Owoyesigyire yategeezezza nti Ssemanda yakkirizza nga bwe yatta Nakiyingi kuba mu kunoonyereza poliisi kwe yakola, kulaga nga yasembayo okuba naye nga July 29, 2018 okutuusa lwe baasanga omulambo mu nnyumba.\nYagambye nti nga July 30 2018, muganda wa Nakiyingi, Nalunkuuma yagenda ku poliisi n’aggulawo omusango gw’okubula ekyavaako okumukwata ng’ono ye yatwala poliisi ku kyalo Kirolo, Ssemanda we yali asula gye baasanga omulambo nga guziikiddwa mu nnyumba nga August 7, 2018 nga gutandise okuvunda.\nOluvannyuma gwatwalibwa e Mulago okwekebejjebwa n’oluvannyuma ne gukwasibwa abooluganda. Ku Lwomukaaga nga August 25, 2018 Ssemanda yatwaliddwa mu maaso g’akulira ekitongole kya Flying Squad, Peter Kakonge n’akkiriza bwe yatta Nakiyingi ne bamusalamu olulimu ng’ayambibwako munne\nEyasse omusomesa beekwanira ku Facebook ne Whats App: Yaziikiddwa mu biwoobe n'okwazirana\nPoliisi ekutte babiri ku by'okutta Allen\nEbizuuse ku musajja eyasse omusomesa e Kasangati


January 2016 – News Africa\nHealth Comments Off on Infection prevention and control, and patient safety Print this News\nHealth Comments Off on Ebola publications: Community engagement, social mobilization, and communication Print this News\nTravel to Ebola-affected countrires\nEbola response achievements\nHealth Comments Off on Infographics, posters on Ebola Print this News\nHealth Comments Off on Persistent virus in people recovering from Ebola virus disease Print this News\nOMUMYUKA owookubiri owa Katikkiro wa Buganda, Dr. Twaha Kaawaase Kigongo akoze omukolo gw’okwebaza Katonda olw’okulondebwa ku bukulu buno n’asoomooza abazadde mu Buganda okukomya okwemulugunya n’obutayagala…\nOMUBAZI omukulu ow’ebitabo bya Gavumenti (Auditor General), John Muwanga asonze ku mivuyo egiri mu kakiiko akakuuma ettaka lya Gavumenti n’ategeeza nti kyetaagisaawo etteeka eppya eriruhhamya enkola y’emirimu…\nSsebuufu abadde awolerezebwa munnamateeka…\nYIINO eddiini Mwoyo Mutuukirivu gy’akka ku bagoberezi n’abasindika mu nsiko. Beeyita Balegio nga basabira mu Legio Maria Church of Africa Mission era mu ssinzizo lino atayambadde byeru tayanirizibwayo….\n“AMAZIMA ssinga nali mmanyi amakulu g’ebintu ebituuka ku bantu nga si bya bulijjo mu kaseera ng’abaagalwa baffe batuva ku maaso, nandibadde mmutuula ku lusegere mu kiseera we yatandikira okusinda obulumi….\nZiizino emmotoka abadigize z’ebeesunga okuliiramu esswaga mu 2016\nMU 2016, waliwo emmotoka z’otasaanye kusubwa kulabako. Abavubuka abali mu kkiraasi mu kiseera kino ze mmotoka eziboogeza obwama mu nsi yonna.\nLAMBORNGHINI VENENO Y’emu ku mmotoka ez’omulembe, era nga…


Omubaka Begumisa yeyamye okutwala ensonga z'abayononeddwa ebirime byabwe omuzira e Sembabule mu Palimenti - Watchdog Uganda\nin Agriculture, Luganda, National, News\nOmubaka Mary Begumisa wakati n'abatuuze be Mitete abaayononeddwa ebirime mu nkuba eyatonye nga erimu n'omuzira\nABATUUZE ku byalo 8 mu muluka gwe Kasambya mu gombolola ye Mitete e Sembabule mu kiseera kino bali mu kyobeera, oluvanyuma lwe nkuba ey’amaanyi nga elimu omuzira ne kibuyaga okusaanyawo ebirime byabwe ku lw’okusatu akawungeezi nga mu kiseera kino tebanamanya kye bazaako olw’okuba bangi ku bo baali ensimbi ze baakozesa okulima beewola neewole okuva mu ma Bbanka ag’enjawulo.\nBano baategezezza nti ebirime eby’ettunzi okuli ennyaanya, kasooli, muwogo, amatooke ne bilala byonna enkuba yabilese ku ttaka, ne balaga okutya nti singa tebadduukirirwa mangu boolekedde okusibwa mu makkomera saako n’okutwalibwako ebyabwe olw’amabanja agaboolekedde.\nWakati mu kusoberwa abatuuze bategezezza omubaka omukyala akiikirira Disitulikiti ye Sembabule mu lukiiko lwe Ggwanga olukulu Mary Begumisa eyabadde agenze okubalambulako nti, abayambe atwale eddoboozi lyabwe mu Palimenti saako ne mu Minisitule ye bibamba ne bigwa bitalaze Gavumenti ebadduukirire kubanga ebibiina bya bakyala mwe beewola sente okulima bilabika biyinza obutabawuliririza ku kyabatuuseeko.\nBategezezza Omubaka Begumisa nti mu kiseera kino ne ky’okulya kyenyini kigenda kufuuka kizibu, olw’ensonga nti emisiri gye mmere gyonna gy’asanyiziddwawo ne bamusaba abasalire ku magezi basobole okubaako ne kye bazza eri olubuto.\nEbitooke ne bijanjaalo ebyayononeddwa omuzira\nMu kwanukula Begumisa yeyamye okutuusa ensonga yaabwe mu Lukiiko lwe Ggwanga olukulu ne mu Minisitule ye bigwa bitalaze, era nagamba nti agenda kulwana nga bwe kisoboka atuukirire ne bitongole by’obwannakyewa ebigaba obuyambi bisobole nabyo okuyambako ku batuuze.\nYanyonyodde nti agenda kukola alipoota eyawamu nga kwotadde ne bifananyi ebilaga obukakafu obw’ebintu eby’ayononeddwa omuzira abitwale eri be kikwatako basobole okubadduukirira.\nOno era yalabudde abatuuze okwewala ebantu abayinza okubaleetamu eby’obufuzi ebiyinza okubaleetamu enjawukana mu kiseera kino, nagamba nti buli muntu ajja nga aleese obuyambi obwabuli ngeri bamwanirize kubanga mu kiseera kino kye basinga okwetaaga bwe buyambi basobole okuzaawo ebintu byabwe eby’omuwendo eby’ayononeddwa omuzira.


KITALO! Omusibe afiiridde mu mikono gya Poliisi n'abasawo, abatuuze baliira ku nsiko lwa kumenya mateeka - Galaxy FM 100.2\nPoliisi etandiise okunoonyereza abatuuze abatwalidde amateeka mu ngalo ne bakuba omusajja eyabadde ayigibwa ku misango gy’okutta abantu 2 mu disitulikiti y’e Kabale.\nJohn Mugisha yabadde anoonyezebwa ku misango gy’okutta Nnyina omuto Jacinta Birungi akawungeezi olwa Ssande ne Muto we StePhen Twebaze ssaako n’okulumya abantu 2 ng’abalanga okwenyigira mu kubba ettaka lya Famire.\nJohn Mugisha nga bamutwala mu ddwaaliro\nMugisha ng’abadde mutuuze ku kyalo Nyamugoma mu ggoombolola y’e Kaharo abadde ayigibwa wabula yasaangiddwa abatuuze ku Mmande nga yekwese mu kibira kye Kaharo era yakubiddwa abatuuze n’okusingira ddala emiggo.\nPoliisi weyatuukidde nga Mugisha ali mu mbeera mbi era yatwaliddwa mu ddwaaliro e Kabale gye yafiiridde akawungeezi k’olunnaku olw’eggulo.\nElly Maate, omwogezi wa Poliisi mu bitundu bye Kigezi, agambye nti okutwalira amateeka mu ngalo kimenya amateeka era Poliisi etandiise okunoonya abatuuze bonna, abenyigidde mu kutwalira amateeka mu ngalo ne bakuba Mugisha, ekyavuddeko okufa kwe.


Bukedde Online - Abagoberezi ba Mukajanga balangiridde ekipya\nAbagoberezi ba Mukajanga balangiridde ekipya\nAmagye ga Salva Kiir gawambye ebyokulwanyisa...\nAbakyala bakuzizza olunaku lwabwe ku musingi...\nAbantu nga basoma mmisa ku ntaana ya Mukajanga (mu katono wansi).\nABAGOBEREZI b’omugenzi Mukajanga balangiridde nga bwe wagenda okubeerangawo okusabira omwoyo gwa Mukajanga buli mwezi ku Jemba plaza.\nJustine Buwembo omu ku bagoberezi ba Mukajanga abakuukutivu ye yalangiridde bino mu kusabira omwoyo gwa Mukajanga okwategekeddwa ku ntaana ye e Bukalango ku Lwomukaaga omugenzi lwe yawezezza wiiki nnamba bukya aziikibwa.\nBuwembo yategeezezza ng’okusaba kwa buli mwezi bwe kugenda okulemberwamu mutabani wa Mukajanga gwe yali alabirira Peter Womiala ng’ono bagenda kumutikkira obusosodooti nga August 13, 2016.\nOkusaba kuno kwetabiddwaamu abagoberezi ba Mukajanga be yali asisinkanira ku kizimbe kya Jemba plaza mu Kampala nga kwakulembeddwaamu Fr. Benedict Stephen Obbo ow’obusumba bw’e Tororo.\nObbo yakubirizza abagoberezi bano okubeera obumu okulaba nti omulimu gwa Mukajanga gutwalibwa mu maaso.\nYa yongeddeko nti Mukajanga yali ayagala nnyo abantu ne katonda. “Mukajanga yabonaabona nnyo ng’abuulira enjiri era omulimu gwe tulina okugutwala mu maaso nga mu kiseera kino tuli mu kumusabira katonda asobole okumuwa obulamu obutaggwaawo,” Obbo bwe yategeezezza.\nOluvannyuma abagoberezi bano baasondedde mutabani wa Mukajanga Peter Womiala ssente ezaasobye mu kakadde nga bagamba nti eno y’engeri emu okulaga nti emirimu gya Mukajanga gye yaleka gya kugenda mu maaso.


Bukedde Online - Ettemu ku ba bodaboda ligulumbizza Palamenti\nEkiragiro kya Keneth Muhakanizi kitabudde abasuubuzi\nLuggya Lwasi bamuziise mu kitiibwa\nABABAKA ba Palamenti bakubaganyizza ebirowoozo ku kiteekeddwa okukolebwa okumalawo ettemu erisusse mu bavuzi ba bodaboda. Baabadde mu lutuula olwakubiriziddwa sipiika Rebecca Kadaga, eggulo. David Abala (Ngora) ye yayanjudde ekiteeso mu Palamenti n'asaba Gavumenti okukolawo ekyenjawulo okulaba ng'ettemu ku bavuzi ba bodaboda likomekkerezebwa.\nEkiteeso kyawagiddwa Allan Sewanyana (Makindye West) ne Thomas Tayebwa (Ruhinda North). Abalala baasabye wabeewo ekikolebwa ku batunda sipeeya omukadde kubanga okunoonyereza okukoleddwa kizuuliddwa nti beetaba butereevu mu kutta abavuzi ba bodaboda n'ekigendererwa ky'okufuna sipeeya.\nKyokka Ssewanyana yayawukanyeemu nabo n'agamba nti abantu abatono tebasaanye kulowoozesa nti bonna abatunda sipeeya babbi oba batemu. Yawadde eky'okulabirako nti waliwo abantu abakaddiyidde mu mulimu gw'okutunda sipeeya ng'ate ekizibu eky'ogerwako kyakamala emyaka ebiri gyokka.\nWaira Majegere (Bunya) yagambye nti Gavumenti bw'eba eremereddwa bamukkirize aleete etteeka erinaasobola okuluhhaamya omulimu gwa bodaboda mu ggwanga. Yasabye wateekebwewo ne SACCO esobola okuyamba abavuzi ba bodaboda nga beewola n'okuterekayo. Wadde nga bangi ssente bazifuna kyokka tebasobodde kwekulaakulanya. Joseph Sewungu (Kalungu West) yasabye Gavumenti amaanyi g'eteeka mu kugumbulula enkuhhana za bannabyabufuzi b'oludda oluvuganya g'ebeera essa ku batemu\n. Yagambye nti omuntu bw'ategeeza poliisi nti bamubbye esooka kumusaba za mafuta ate nga mu kukwata bannabyabufuzi banguwa nnyo. Ibrahim Ssemujju Nganda (Kira Munisipaali) yawabudde Gavumenti eddemu yeetegereze amagezi Pulezidenti Museveni ge yaleeta okumalawo ettemu ng'okwambala ebikoofiiraebiriko nnamba n'okuteeka kkamera ku nguudo kuba birabika tebinnaba kukola.\nGeoffrey Macho (Busia Munisipaali) yasabye Gavumenti etwala eky'okulabirako kya Kenya gye yagambye nti abavuzi ba bodaboda bonna baawandiikibwa ne babakolera ne SACCO. Buli muvuzi amanyiddwa ne pikipiki gy'avuga. Ababaka bonna abaateesezza baalaze nti kyetaagisa Gavumenti okuteekawo etteeka ku bodaboda kubanga buli omu ayingira mu mulimu guno nga tasoose kwekenneenyezebwa wadde okutendekebwa\nGaddafi akubye abayeekera


Bukedde Online - Munnyambule mpola ndi musajja mukulu!\nMunnyambule mpola ndi musajja mukulu!\nBannange temunzita kunnemesa kisanja!\n'Abanziba ddigi bantemera ekkubo'\nEMIGUWA MUNSIBE NAYE TEMUNNYAMBULA: Omuserikale ng’asiba Mukiibi emiguwa.\nKABWA kabbi kagumya mugongo. Ekyatuuse ku musajjamukulu John Mukiibi ow’e Nateete, alifa akirojja.\nAbatuuze mu Kabaawo Zooni e Mutundwe bamukutte abbye akagaali k’omwana ne bamukuba emiggo n’okumwambulamu engoye n’asigala mu pajama. Kiddiridde ggaayi ono okulimbalimba omwana n’amuggyako akagaali ke avugemu.\nOmwana yagenze okulaba nga yeeyongerayo bweyongezi kwe kukuba enduulu. Aba boda boda bwe baamuwulidde ng’alaajana kwe kuyingirawo ne bamusimbako ne bamukwata. Baagambye nti guno gubadde mulundi gwakuna nga bamukwata ne bamutwala ku poliisi ne bamuta kwe kusalawo okumwekolerako.\nWabula Mukiibi yalabudde abaabadde bamwambula obutamuggyamu pajama ng’agamba nti ye musajja mukulu. Baamusibye emiguwa ne bamusuula ku kabangali ne bamutwala ku poliisi y’e Kitebi.\nKu ssowaani zino 2 zokka bayinza okuntenda omululu!\nMmwe abankuba, ako akagaali kagula obulamu?


Bukedde Online - Vvaawompitewo mu kalulu k'e Bugiri: Museveni, Bobi Wine bagenze balage amaanyi\nVvaawompitewo mu kalulu k'e Bugiri: Museveni, Bobi Wine bagenze balage amaanyi\nOmuliro gusanyizzaawo emmaali e Bwaise\nAbalima ebikajjo nabo bazinze Kadaga nga b...\nEKIRI mu kalulu k’e Bugiri vvaawompitewo! Abeesimbyewo bonna n’abawagizi baabwe leero lwe bakomekkerezza kampeyini, Pulezidenti Museveni, Dr. Kizza Besigye ne Bobi Wine bataddemu ggiya okulaba ng’abantu be bawagira bawangula akalulu.\nBasalirwa (JEEMA), Namatende (FDC) ne Okecho (NRM) abavuganya mu kalulu k'e Bugiri\nKampeyini zino ezibadde ezaakaasammeeme, zaafiiriddemu omuwagizi wa Asuman Basalirwa ate abantu abalala okuva mu nkambi ez’enjawulo, bafuniddemu ebisago n’abamu bakwatiddwa ne baggalirwa olw’effujjo.\nMu kulonda okugenda okubeerawo ku Lwokutaano (July 27) ng’ensiitaano ey’amaanyi eri wakati w’abantu basatu; John Francis Okecho (NRM), Asuman Basalirwa (JEEMA) ne Eunice Namatende (FDC).\nMuseveni y’akulembedde mu kunoonyeza Oketcho akalulu, Besigye n’asimba emabega wa Namatende ate Bobi Wine n’akulembera olutabaalo Basalirwa lw’alimu.\nAbeesimbyewo bali bana wabula Joel Wamono (talina kibiina) ebbugumu ly’alina ttono nnyo era abalonzi abamu tebamanyi nti naye yeesimbyewo.\nEkifo kye bavuganyaako kya mubaka wa Palamenti owa Bugiri Munisupaali, emu ku Munisupaali omusanvu ezaatoddwaawo Palamenti nga zaatandise okukola nga July 1, 2018. Munisipaali endala omukaaga ye; Njeru, Nebbi, Kotido, Sheema, Apac ne Ibanda era nazo okufaananako nga Bugiri Munisupaali, kampeyini zaayo zikomekkerezebwa leero , balonde ku Lwokutaano.\nNg’oggyeeko okulonda omubaka wa Palamenti, Munisupaali ezo zigenda kulonda ne bameeya ate eggulo ku Lwokubiri waabaddeyo okulonda bakansala b’emiruka, abakyala n’abavubuka abagenda okukiika ku nkiiko eza Munisupaali ezo omusanvu.\nMUSEVENI ATADDEMU GGIYA\nEnkambi ya Oketcho yeeyongedde ebbugumu olwa Pulezidenti Museveni okusalawo okumalira e Bugiri mu kaweefube we ow’okuwagira abeesimbyewo ku tikiti ya NRM mu Munisipaali zonna empya.\nMuseveni yakubidde aba NRM bonna abeesimbyewo mu Munisupaali y’e Njeru, Nebbi, Kotido, Sheema, Apac ne Ibanda nga Mmande lwe yabadde e Njeru ate eggulo yayimirizzaamu ebya kampeyini okwaniriza Katikkiro wa Buyindi Narendra Modi. Ssaabawandisi wa NRM , Justine Kasule Lumumba yategeezezza nti Pulezidenti agenda kukuba olukuhhaana gaggadde mu ttendekero erya Bukholi Technical School okusabira Oketcho akalulu.\nEkimu ku Museveni by’asuubirwa okumaliriza kwe kugatta enkambi ya NRM e Bugiri eyeetemamu okuviira ddala omwezi oguwedde lwe baagenda mu kamyufu, Oketcho n’awangula Siraje Lyavaala.\nAb’enkambi ya Lyavaala baakiteeka ku Tanga Odoi nti yadibaga akalulu ako n’ekigendererwa eky’okuyisaawo Oketcho ate nga balowooza nti Lyavaala yalina embavu okuvuganya Basalirwa ne Namatende okusinga ku Oketcho.\nBaayingizaamu n’amawanga nga bagamba nti Oketcho Omujapadhola ajja kukaluubirirwa okuwangula ekitundu ekirimu Abasoga abangi ne bagattako nti, akalulu kayinza okumaliriza nga kafaananye ak’e Rukungiri, akaakyusibwa ‘siyaasa’ w’eddiini.\nLumumba amaze ebbanga ng’akubye enkambi e Bugiri okunoonyeza Oketcho akalulu wakati mu ndooliito z’abawagizi ba NRM mu Bugiri ezatuusizza ne Lyavaala okuwagira Basalirwa.\nEkibinja ky’abavubuka ba NRM ekirala nakyo kyatuuzizza olukiiko ku nkomerero ya wiiki ewedde ne balangirira nti si baakwetaba mu kalulu ako okuggyako nga basisinkanye Museveni ne bamuyitiramu ebibaluma abinogere eddagala.\nBino byonna Museveni by’asuubirwa okugonjoola okuyamba owa NRM okutangaaza emikisa gye mu kalulu kano.\nBESIGYE NE BOBI WINE BEEGERA ERYAANYI\nNg’oggyeeko NRM, akabbinkano ak’amaanyi kali wakati w’enkambi y’aba FDC n’aba JEEMA nga leero Besigye ne Bobi Wine nabo basazeewo okulumba e Bugiri bawunzike kampeyini z’abantu baabwe mu maanyi.\nBesigye y’akulembedde Namatende (FDC) so nga Bobi Wine ali ku Basalirwa ab’ebibiina ebyobufuzi eby’enjawulo okuli; DP, UPC, CP ne JEEMA gwe baasalawo okuwagira.\nBasalirwa nga ye Pulezidenti wa JEEMA, olukuhhaana lwe olusembayo alutadde Naluwerere Trailer Park nga lugenda kwetabwako omubaka wa Kyaddondo East Robert Kyagulanyi (Bobi Wine), Pulezidenti wa DP Nobert Mao, n’ababaka ba Palamenti ab’oludda oluvuganya gavumenti abalala.\nEnkambi ya Basalirwa yabadde ategese olukuhhaana olusembayo mu kibangirizi kya Bus Park kyokka poliisi n’emugaana ekifo ekyo kubanga kiri kumpi nnyo n’ekifo ab’enkambi ya NRM we bagenda okubeera ne Pulezidenti Museveni. Olukuhhaana lwa Namatende lutegekeddwa ku Hindocha Ground P/S nga lugenda kwetabwamu ebikonge bya FDC ebikulembeddwa Besigye n’abalala.\nOketcho, Basalirwa ne Namatende buli omu awera okuwangula nga bagamba nti balina obuwagizi bungi era enkuhhaana zaabwe zibadde zijjuza abawagizi.\nBugiri Munisupaali erimu Divizoni bbiri okuli Eastern ne Western Divizoni. Divizoni zombi zirimu emiruka ena okuli Naluwerere, Nkusi, Bwole ne Ndifakulya.\nEnkambi ya Basalirwa egamba nti alina enkizo okuwangula akalulu kano kuba azaalibwa mu Munisipaali eno mu muluka gwe Naluwerere mu LC 1 ya Butambula East era nga mw’alondera.\nNamatende azaalibwa mu Ggombolola Nankoma mu Disitulikiti y’e Bugiri era emirundi gyonna egiyise, gy’abadde alondera era kino kibadde kikozesebwa nnyo mu kampeyini nga bamubuuza oba yakyusizza n’adda mu Munisipaali kubanga bw’aba teyakikola, tagenda kuba na mukisa.\nEkyawaliriza Namatende okwesimbawo mu Munisipaali eno yali yaakavuganya ku kifo ky’omubaka omukyala owa disitulikiti y’e Bugiri emirundi esatu ng’awangulwa kyokka nga mu Town Council ye Bugiri eyafuuliddwa Munisipaali nga y’asinga.\nAba FDC nabo beesigama ku kino okugamba nti tebayinza kuleka muntu abadde awangula mu Town Council enfunda ezo zonna.\nWadde Basalirwa naye yabalaga nti abadde awangula mu Town Council enfunda z’abadde yeesimbawo mu Bugiri North kyokka baggyayo ssemateeka wa FDC mwe beesigama okugaana okusimba emabega wa Basalirwa nga bagamba nti ekibiina we kirina omuntu ow’amaanyi, kibakakatako okuwagira omuntu oyo ng’ekibiina.\nWabula waliwo abamu ku ba FDC abaasalawo ku lwabwe okuwagira Basalirwa nga bagamba nti y’anaayuuya aba NRM mu Palamenti.\nOkecho azaalibwa mu ggombolola ye Muterere eri mu disitulikiti ye Bugiri mu muluka gwe Kimbale kyokka yalina ennyumba mu Munisipaali eno gye yatunda gye buvuddeko naye alinamu n'emirimu emirala gy’akoleramu era ab’enkambi ye bagamba nti wadde tebamuzaala mu Munisipaali, naye agibeeramu nnyo.\nWamono azaalibwa mu disitulikiti ye Mbale kyokka alina amaka mu munisipaali eno okufaananako Basalirwa, naye mw’alondera.\nBasalirwa alina obuwagizi mu basuubuzi naddala abasasula emisolo ne mu bavubuka naddala abasomyeko n’abasajja bakulu ababadde bawagira Hajji Siraji Lyavala eyamwegattako.\nEnkambi ya Basalirwa yeeyongeddemu amaanyi oluvanyuma lwa Hajji Lyavala naye abadde mu lwokaano luno okuvaamu n’alangirira nga bwe yeegasse ku Basalirwa ekyawalirizza Ssabawandiisi wa NRM, Kasule Lumumba okugendayo boogeremu kyokka Hajji Lyavala ne yeerema.\nLyavaala okusala eddiiro kyavuddeko n’akajagalalo poliisi y’e Bugiri n’ekuba omuvubuka Asuman Walyendo essasi eryamuttiddewo.\nOmuluka gwe Bwole Hajji Lyavala mw’asula, omuluka gwe Nkusi ssaako n’ekitundutundu ky'omuluka gwe Ndifakulya omuli ekibangirizi ky’amakolero nga kw’ogasse n' ekitundu mu muluka gwe Naluwerere ng’eno Lyavaala gy’azaalibwa, Basalirwa yafunyeeyo amaanyi nga gava mu Lyavaala.\nLyavaala eyamala ebisanja kumpi bisatu nga ye ssentebe wa disitulikiti y’omu ku bafuuse ensonga mu kalulu kano era aba NRM abamu balina essuubi nti Museveni asobola okumugonza n’alangirira nga bw’akyuse okuwagira owa NRM Oketcho ekisobola okukendeeza emikisa gya Basalirwa mu kalulu kano.\nAmaanyi ga Namatende gali mu bikonge bya FDC ebyasalawo okumuwagira mu kunoonya akalulu ne mu kukakuuma nga bakolera wamu kitole.\nNamatende obuwagizi bwe obusinga buli mu muluka gwe Ndifakulya kuba gwe gusingamu aba FDC abangi mu Munisipaali eno.\nObululu bw’abakyala nabwo abulinamu nnyo essuubi kubanga ye mukazi yekka ali mu lwokaano.\nWabula abakyala ba NRM bangi bakyasibidde ku Okecho naddala mu Muluka gw’e Naluwerere. Wamono bw’omugeraageranya ne banne okuva lwe yeewandiisa takubangako Lukuhhaana lwonna luggumivu akalulu ke akanoonya nju ku nju.\nEggulo Basalirwa yasisinkanye bannamawulire ku kitebe kya JEEMA e Mmengo n’asaba omuduumizi wa poliisi Martin Okoth Ochola okukola ku byokwerinda nga tasosola mu bibiina.\nYagambye nti ebisago bye bafunidde mu kalulu omuli n’okufiirwa omuntu tebyetaaga kugattako kufiirwa kulala mu kalulu kano.\nTrump: Ayagala obwapulezidenti bwa Amerika asula mu zaabu


Bukedde Online - Waggwa Nsibirwa akubirizza ab'e Busiro obutekubagiza\nOlukiiko olutegeka amazaalibwa ga Kabaka l...\nOMUMYUKA ow'okubiri owa Katikkiro wa Buganda, Robert Waggwa Nsibirwa awadde abantu mu ssaza ly'e Busiro amagezi obutekubagiza olw'ebibuga Kampala ne Ntebe okubeera nga bitandise okubalya wabula basasanye bazuule emikisa egiyinza okuva mu nkulaakulana eno ebasemberedde.\nBino yabyogeredde ku mukolo kweyatikulidde abantu okuva mu masaza okuli Kyadondo ne Busiro oluwalo lwaabwe e Bulange- Mmengo ku Lwokubiri March 19,2019 naagamba nti Obwakabaka busiima obuwagizi bwebawaayo mu kubukulakulanya.\n"Temwekubagiza olw'ettaka kwemubadde mulimira okuba nga bangi balituze olw'enkulakulana ezze mu kitundu wabula ng'abakulembeze musaanye okukwatira awamu n'abantu bamwe mulabe biki ebiyinza okukolebwa mu mbeera empya ng'ekitundu kigenda kufuuka ekibuga. Abadde alima omusiri kati oyinza kulima biki era otya okusigala ng'ofuna ensimbi," Nsibirwa bweyababuliridde.\nKino kyavudde ku mwami w'eggombolola ya Ssabawaali Kasanje, Lauben Kalibbala eyamulopedde ng'abantu mu kitundu kino bwebatunze ettaka okutuuka okulyemalako ng'ate emmere gyebabadde balima nga yeriisa ekibuga Ntebe ne Kampala era nategeza nga bwebali mu bweralikirivu olw'ekibuga ky'e Ntebe okuba nga kigenda kubamira mu nteekateeka ezalangiriddwa gavumenti eyawakati.\nAmaggombolola agazze kuliko Mutuba V Kawempe nga bano baleese obukadde 14,Mukulu wa kibuga Lubaga bukadde munana, Kasanje bukadde butaano, Ssabaddu Katabi bukadde butaano, Musaale Ssisa 1,750,000/- ne Nteb- Lunnyo nga zonna wamu zabadde obukadde 36.\nMinisita omubeezi owa gavumenti ez'ebitundu, Joseph Kawuki yasabye abaami abatwala amaggombolola okufuba okukubisa mu nsimbi zebaleeta omwaka oguwedde mu luwalo nga kino kyakubayamba okutuukiriza obeyamo bwebaawa Katikkiro ng'atongoza enkola y'oluwalo nga February 27,2019 nti bakukunganya obukadde 800 omwaka guno.\nBannabyabufuzi okuli Omubaka Latif Ssebaggala owa Kawempe North, Meeya w'e Kawempe Emmanuel Sserunjoogi, Sulaiman Kidandala, Meeya w'e Katabi Ronald Kalema Basamulakkere n'abalala beyamye okukolera awamu n'abaami ba Kabaka ku mitendera gyonna mu bitundu byaabwe okuzza Buganda ku ntikko.\nAbamu kubaguze satifikeeti enzitto kwabaddeko aba Broadway High School e Kawempe 300,000/-, Grace Nakanwagi 200,000/-,Eugenia Nassolo 100,000/- n'abalala.\nBassentebe ba LC1 e Buvuma bakyabanja eza NRM


Bukedde Online - Ensonga lwaki omusama Wajjala tagenda kukola kabaga mwaka guno.\nEnsonga lwaki omusama Wajjala tagenda kukola kabaga mwaka guno.\nSingh Katongole emmere agirya mu tonninyira?\nAb'omu Ghetto bawanda muliro ku Butchaman\nOmusama Joseph Wajjala owa 'One million dollar party' ayogedde ensonga lwaki tagenda kukola kabaga mwaka guno.\nWajjala n'ebyana ku kabaga k'omwaka oguwedde\nGwe eyeesunga obubaga bw'abasama abanateera okuyingirawo okujooga mu gandaalo lya Ssekukkulu,\nMu ppate z'obala okulya eya Joseph Wajjala owa ‘One million dollar party' giggyemu.\nOkusinzira ku maneja we Bbosa Gonzaga agamba mukama we mu kiseera kino ali e Denmark gy'akolera omwaka guno tagenda kusobola kujja mu ggwanga mu December nga bwabadde ateera okukola okujja okucakaza bannakampala olw'obuvunanyizibwa n'emirimu emingi egimulindiridde mu kiseera ekyo.\nBbosa ku ddyo ng'ayogera.\nBbosa ategezezza bannamawulire olunaku lwa leero mu lukung'aana lwatuzizza ku Pearl of Africa hotel nti mukama we (Wajjala) ku hotel wakolera balina enteekateeka ey'enjawulo ekoleddwa okulaba nga basigalayo mu biseera bya Ssekukkulu olwa bakasitoma abangi abamaze okupangisa woteeri eno.\nWabula agumiza abawagizi be nti omwaka ogujja (2020) bagenda kuddamu okutegeka ppate era okuvaayo bwebati bakikoze okulaba nga tebafaanana n'abasama abamu abajja mu ggwanga ne bajooga ate mu banga tono ne babula obutaddamu kulabika.\nAkabaga Wajjala ke yategeka mu club Guvnor omwaka oguwedde ke kasinga okujjumbirwa n'okucamula abadigize ekitegezza nti ono guno omwaka bagenda kumusubwa nnyo.\nOne million dollar party\nNnamukadde w'emyaka 70 bamutuze lwa ssente 1,000,000/-


Bukedde Online - Mutebi alabudde Mbarara City\nBUL ekansizza Tabu\nKCCA eyagala kukomya jjoogo lya Mbarara City...\nOmutendesi wa KCCA FC Mike Mutebi agambye nti kikafuuwe Mbarara City FC okumukibira ku butaka ku kisaawe kya StarTimes Stadium we bagenda okukwataganira enkya (Lwakusatu) mu luzannya lwa liigi olwokubiri.\nOmutendesi wa KCCA FC Mike Mutebi Jan 7 2019 ng'annyonyola bannamawulire e Lugogo. (ekif:Silvano Kibuuka)\nKCCA tewangulanga ku Mbarara City FC mu myaka esatu egiyise nga mu gwasembye mu liigi KCCA yawanguliddwa e Mbarara ggoolo 2-1.\nKCCA eri mu kyakubiri ku kimeeza kya liigi n’obubonero 32 ate nga Mbarara eri mu kyamunaana n’obbonero 19.\n“Tetubanyooma era tubawa ekitiibwa nti balungi naye ku luno nedda teri kutuwangula. Bano balina omutendesi omulungi Bryan Senyonjo naye abasambi bange bamusaayimuto ababadde n’obuvune bakomyewo”, Mutebi bw’ategeezezza bannamawulire mu kutendeka kwa kiraano mu ttuntu lya leero.\nAmenye abasambi be abawerako okuli Sadam Juma, Sam Ssenyonjo, Jackson Nunda, Mike Mutyana, Sadat Anaku ne Mustafa Mutyaba ababadde abalwadde nga kati bakomyewo balamu.\nWabula abasambi ababade tebava mu mawulire, Allan Okello ne Mustafa Kizza nga bwe bali abalwadde.\n“Kizza alina obuvune mu kisambi ate Okello alina omusujja”, bwe yalambise wabula n’ayongerako nti KCCA neetegefu okubawa endagaano ensava kyokka singa banaagigaana tebajja kubeegayirira.\nAbawabudde nti waliwo ebeeyita ba ajeenti abababuzaabuza ku ssente ennyingi mu makiraabu ebweru n’agamba nti tebanatuuka.\nSizoni eno Mutebi era agaanyi omugula abazannyi nti bonna b’aguza tebamuyambye.\nAbasambi abalala abatasuubirwa mu mupiira enkya ye Simon Serunkuma ne Keziron Kizito be yagambye nti yabawummuzza emyezi ebiri ogwa December ne January lwa kwebulankanya ne batajja mu kutendekebwa e Lugogo.


Naye olumu yampita ng'ali mu Bulange mu ofi isi ye, n'anteeka mu mmotoka ye ne tugenda mu makaage agasangibwa e Buwaya era wano we yakola faamu kw'abadde alundira ebisolo bye n'okulima.\nOyo ye Godfrey Kkaaya Kavuma ow'ekisa. Kkwaaya yaffe eyitibwa Solomons Choir tuludde nga tuyimba ennyimba ezitendereza Katonda, ne tuziteeka ku ntambi naye ng'oluusi tukaluubirirwa mu by'ensimbi naddala nga tuliko kye twagala okukola nga kyetaagisa ssente.\nOlwo luyimba lwa Solomons Choir gy'abbade alabirira ng'omuyima waayo. Jjukira nti kkwaaya eyo ya Seventh Day Church so nga ye abadde muntu wa Church of Uganda.\nOyo ye Godfrey Kkaaya Kavuma. Ku ntandikwa y'omwaka guno, nze Henry Lubaliita Mwesigwa nakulembera Bishop George Sinnabulya omulabirizi eyawummula owa Central Buganda Diocese ne mmutwala mu ofi isi ya Oweek. Godfrey Kkaaya Kavuma esangibwa e Kitintale. Bp. Sinnabulya yali ateekateeka ekijaguzo eky'emyaka 60 mu bufumbo obutukuvu.\nEntegeka zonna yazimuyitiramu era n'azisiima. Yeeyama okumukwasizaako naye olunaku lw'ekijaguzo we lwatuukira nga May 18, 2019 yali mulwadde ng'ali mu ddwaaliro e Nairobi.\nMbeera ndi awo jjuuzi ku Lwokusatu nga July 24, Oweek. Kkaaya Kavuma yankubira essimu ku ssaawa ez'enkya. Twabuuzaganya bulungi era n'antegeeza ekimukubizza essimu eyo.\nNaye nnina ensonga gye njagala okumugamba. Kati nkusaba onkubireko ku Mmande nga July 29 ku ssaawa ez'enkya nkubuulire olunaku ondeetere Bishop George Sinnabulya mbeeko bye mmugamba.\nMbeera ndi waka nga nteze CBS FM omukutu ogwa 88.8 ku Lwomukaaga nga July 27 obudde obw'ekiro, ηηenda okuwulira nga baleeta amawulire agaakagwaawo. Ne batutegeeza nti, Oweek. Godfrey Kkaaya Kavuma afudde. Haa bannange, nalinga aloota oba nga nninga alaba fi rimu naye eky'amazima omwagalwa w'abangi G.K.K. yali afudde.\nKye yali ayagala okugamba Bishop George Sinnabulya tewali n'omu eyakimanya n'okutuusa kati, ate era tewali agenda kukimanya oba kyali ki nze naawe. Tujja kulwawo nga tumujjukira olw'ebirungi enkumu by'akoledde abantu awatali kweganya.\nNsobola okuwandiika ebisingako awo ku mukulu oyo naye ka nkome awo. Twebaza Katonda eyamutuwa n'ebbanga lye tubadde naye mu nsi muno. Bwe kuliba nga kwe kusiima kwa Katonda, tulimulaba mu bwakabaka obw'omu Ggulu.\nKCCA FC ezimbye ekikomera CAF egiwe olukusa okukyaliza e Lugogo\nSC Villa ewangudde ogwa JMC n'eguma


Bukedde Online - Bannayuganda abaali bakolera e Juba bagudde mu bintu\nAbabadde bakukusa eddagala lya Gavumenti batemeza mabega wa mitayimbwa...\nSsemogerere ayingidde mu nkaayana z’aba DP\nBakutte agambibwa okukuba Imaam w’e Bugiri amasasi\nBannayuganda abaali bakolera e Juba bagudde mu bintu\nAbaana bano baani?\nAbasuubuzi batiisizza okuwaabira Gavumenti...\nOfwono Opondo ng'annyonnyola\nGAVUMENTI ekkirizza okusasula abasuubuzi Bannayuganda abakolera mu South Sudan abaagaguza amakkampuni g’omu ggwanga eryo ebintu ebitali bimu kyokka ne batasasulwa oluvannyuma lw’olutalo okubalukawo mu ggwanga eryo.\nOlukiiko lwa baminisita ba Uganda olwatudde ku Mmande lwakanyizza ku kya gavumenti okuliyirira abasuubuzi abawayo ebyamaguzi byabwe ne batasasula ng’eggwanga eryo litabanguse.\nAbasuubuzi babanja ensimbi eziri mu buwumbi nga 150 olw’ebintu byabwe bye bafiirwa ng’olutalo lubaluseewo mu 2013 e South Sudan bwe batasasulwa. Ebintu bye baawa e South Sudan byali bibalirirwamu obukadde bwa doola nga 56 kyokka basasulwako 15 zokka nga 41 zikyabulayo.\nOmwogezi wa gavument Ofwono Opondo yagambye nti minisitule y’ebyensimbi yabadde egenda kutangaaza ku ngeri abasuubuzi gye bagenda okusasulwamu. Amawanga gombi gakaanya nti Uganda esasule abasuubuzi bano n’oluvannyuma South Sudan bweriterera esasule gavumenti ya Uganda ebbanja lino.\nAbasuubuzi mu katale k'e Kasubi balaajana\nAbabadde bakukusa eddagala lya...\nEKITONGOLE ekirondoola ebyobulamu okuva mu maka g’obwa Pulezidenti ekya Health Monitoring Unit, kikutte abasajja...\nSsemogerere ayingidde mu nkaayana...\nEBIKONGE bya DP ebikulembeddwa eyali Pulezidenti, Dr. Paul Kawanga Semogerere ne bannaddiini abakulu mu ggwanga...\nBakutte agambibwa okukuba Imaam...\nPOLIISI ekutte omusajja agambibwa okukuba Imaam w’e Iwemba, Bugiri Sheikh Masuudi Mutumba amasasi agaamusse n’atwala...


Bukedde Online - USPA eronze She Cranes ne Kiplimo\nUSPA eronze She Cranes ne Kiplimo\nMawokota ewera kutwala kikopo ky'Amasaza...\nBannamawulire abawandiika ag’emizannyo balonze ttiimu ya She Cranes (ey’eggwanga ey’okubaka) ku bizannyi bw’omwezi gwa August nga bagisiima okuwangula empaka za Africa wamu n’okuyitamu okuzannya mu z’ensi yonna ezinabumbujjira mu kibuga Liverpool mu Bungereza omwaka ogujja.\nPulezidenti wa USPA aliko Sabiiti Muwanga ng'aliko by'annyoyola ba mmembe ku woteeri ya Imperial Royale Hotel Sept 3 2018. Ku ddyo ne ,Sept 3 2018. Ku ddyo ye Mmemba wa USPA omu ku baagitandikawo. (ekif:Silvano Kibuuka)\nAbakyala bano mamezze ttiimu y’omupiira eya bamusaayimuto eya Cubs U-17 eyawangudde empaka za CECAFA ez’emyaka egyo ezaabadde mu ggwanga lya Ethiopia nga baayiseemu okuzannya mu za Africa.\nShe Cranes ewangulidde ku bubonero 325 ku 305 wakati mu kuvuganya mu lutuula lwa bannamawulire olubadde ku Imperial Royale Hotel mu Kampala.\nBannamawulire era awatali kwetemamu balonze omuddusi Jacob Kiplimo ku buzannyi bwa July nga bamusiima okuwangulira Uganda omudaali gwa feeza mu mpaka z’ensi yonna ez’abali wansi w’emyaka 20 eza World Youth Championships ezaabadde mu ggwanga lya Finland.\nBasiimye n’omukubi w’ebikonde Joey Vegas Lubega eyawangulidde Uganda omusipi gwa UBO ogw’ensi yonna mu buzito bwa Cruiserweight (kiro 86) bwe bakubye Karama Nyirawira owa Tanzania mu nsitaano eyabadde e Lugogo.\nBagasseeko ttiimu ya KAVC eya Volleyball eyawangudde empaka ezeetabiddwamu amawanga agawerako e Lugogo nga baamezze ttiimu ya Rwanda.


Bukedde Online - Engeri abaana ba minisita gye babayingizza mu by'okutta omuntu\nSheikh Ssemmambo atenderezza omulimu oguko...\nPOLIISI ezuzumba n’omusango batabani ba minisita mwe balumirizibwa okutta munnaabwe. Era kizuuse nti omusango gwazzibwa beeyambisa mmotoka ya kitaabwe.\nOmugenzi Muhiire n’omu ku booluganda lwe mu biseera byabwe eby’eddembe.\nAbavunaanibwa be batabani ba minisita Peter Lokeris, ow’eggwanga avunaanyizibwa ku byobugagga eby’omu ttaka, era ng’omusango guno ogwazzibwa ku nkomerero ya May gubaddemu okukukuta kwa maanyi okutuusa ensonga lwe zaavuddeyo ku nkomerero ya wiiki ewedde.\nEnsonga okutuuka okuvaayo kyaddiridde famire y’omuvubuka Stephen Muhiire Bamuturaki 42, abadde akulira enzirukanya y’emirimu mu kkampuni ya Smile Telecom, agambibwa okuttibwa, okuva mu mbeera nga beewuunya engeri poliisi gye yayimbudde Peter Aimat, Felix Apo Oroma, (batabani ba minisita), Ignatius Bagyenzi eyeeyita Gift, Christine Luzindana Kyakwera ne Mary Kavuma nga tebalinnye mu kkooti so nga bavunaanibwa gwa butemu.\nMuhiire yafudde nga May 20, bwe yabadde ava mu bbaala ne mikwano gye abawala babiri Mary Kavuma amanyiddwa nga Maria ne Christine Luzindana Kyakwera n’omulenzi Ignatius Mugyenzi eyeeyita Gift.\nBano bwe baakwatiddwa ne balonkooma batabani ba minisita, Aimat ne Apo Oroma nnannyini kkampuni ya Walt Machine Engineering, esangibwa e Mukono ku luguudo lw’e Kayunga nti nabo balina kye bamanyi wabula ne bayimbulwa oluvannyuma lw’ennaku ssatu.\nFelix Apo Oroma naye bamulumiriza mu ttemu lino.\nIrene ne Maria, baalimbalimba Muhiire nti bamutwala ku kabaga kyokka ne batamugamba kifo gye kaali era baakozesa mmotoka ya Irene, Toyota Spacio UBA 512E oluvannyuma lw’emmotoka ya Muhiire Toyota Vista UAM 626U okufa n’etwalibwa mu galagi e Bweyogerere na kati gy’ekyali.\nAkaba ga tekaaliyo Bwe baamuggya ewuwe mu Naalya Estates, baasibira mu bbaala ya Sky Lounge ku Kisementi mu maaso ga Acacia Mall gye baali bamulimbye nti we waali akabaga wabula akulira abakozi mu kifo kino Liz Nuwe yategeezezza nti ku Lwokutaano nga May 19, tebaalina muntu yenna yalinawo kabaga ate ne ku May 20, ku Lwomukaaga, akabaga akaaliwo kaali ka Muyindi.\nOkusinziira ku mukozi mu bbaala eno, Stephen Nuwagaba, Muhiire yali n’abawala babiri era baanywa.\nBwe zaali zinaatera okuwera essaawa nga 7:00 ez’ekiro, ne bava mu bbaala ne bagenda.\nN’omukozi omulala gw’oyinza okuyita kagusunda ku bbaala eno yategeezezza poliisi mu sitetimenti nti Muhiire yamulabako n’abawala ku bbaala wabula teyamanya ngeri gye baavaawo.\nNuwe yategeezezza nti, Muhiire abadde kasitoma waabwe wa lulango era nga kyangu okumwawula ku bantu abalala n’agamba nti ye takola kiro wabula poliisi bwe yagenze ku bbaala okubaako by’ebuuliriza, abakozi baakakasizza nti baali bamulabyeko ku Lwokutaano akawungeezi n’abawala.\nBwe baali mu bbaala, abawala baalabibwako nga bakuba amasimu ag’okumukumu wabula kyali kizibu okumanya bye baali boogera ne be boogera nabo era nga kiteeberezebwa nti baali boogera n’abaatemula Muhiire.\nMmotoka ya Muhiire.\nNuwagaba agattako nti, Muhiire ng’ali n’abawala, waliwo abasajja abajja oluvannyuma ne babeegattako nga wayise akaseera era olwamala ne babalekawo (Muhiire n’abawala) bbo abasajja ne bagenda.\nYagasseeko nti, oluvannyuma Muhiire n’abawala Nuwagaba b’agamba nti yali atera okugenda nabo ku bbaala eyo, baasituka ne basimbula wakati w’essaawa 7:00 ne 8:00 ez’ekiro.\nEngeri Muhiire gye ya fudde Bwe baava ku Sky Lounge, baagenda ku Club Play mu Industrial Area oluvannyuma gye baava badde eka.\nFelix Apo Oroma bwe yatuukiriddwa ku ssimu yategeezezza nti, baasanga abawala be bamanyi n’omulenzi mu bbaala ne batandika okunywa bonna n’oluvannyuma ne bakyusa ebbaala bonna okugenda mu ndala.\nWabula ebigambo bya Oroma byawukana n’omukozi mu bbaala ya Sky Lounge Stephen Nuwagaba, abasajja abeegatta ku Muhiire n’abawala, tebaalwawo baamala akaseera katono ne baleka Muhiire n’abawala ekimu ku bituli mu sitetimenti zaabwe bonna.\nIrene Luzindana omu ku baali n’omugenzi.\nOkusinziira ku Oroma, bwe baatuuka mu Club Play, waayita akaseera katono abawala ne babagamba nti baagala kudda waka era ku ssaawa 10:00 ez’ekiro ne babawerekera ku mmotoka yaabwe ne bagenda ne Muhiire.\nYagaseeko nti, ku ssaawa nga 11:00 nabo baasalawo okuva mu bbaala badde awaka.\nEkimu ku bye twazudde, batabani ba minisita basula Bugoloobi naye emmotoka baagivuga badda Ntinda gye bagamba nti gye baasanga Muhiire n’abawala nga bagudde ku kabenje.\nOkusinziira ku sitetimenti ze baakola ku poliisi, abawala ne Muhiire baasimbula ku ssaawa 10:00 ate bbo ne basimbula ku ssaawa 11:00 ne babasanga nga bagudde ku kabenje!!\nKino, kyongedde ebibuuzo mu mitima gy’aba famire ya Muhiire naddala kitaawe Bamuturaki.\nOkusinziira ku musajja omuvuzi wa bodaboda eyali okumpi n’akabenje we kaagwa mu bitundu by’e Ntinda, yawulira ekintu ekyeggunda wabula bwe yasembera okulaba, yalengera abawala nga bayimiridde mu maaso g’emmotoka, omuntu gwe baali beebasizza wakati mu luguudo, n’emmotoka eyaliko ennamba emmyuufu.\nBataba ni ba minisita baa li mu mmotoka ya kitaab we Omusajja eyalaba ayongerako nti yalaba abasajja nga basitula omuntu eyali yeebase mu luguudo nga bamuteeka mu mmotoka eyaliko ennamba emmyufu ekika kya Land Cruiser ne bamutwala mu ddwaaliro e Ntinda eriyitibwa Kampala Independent Hospital eno gye baamuggya okumutwala e Nakasero.\nVitu mwannyina wa Muhiire alumiriza nti, emmotoka eno eyaliko ennamba emmyuufu, ye mmotoka ya kitaabwe era yakwatibwa n’etwalibwa ku poliisi ya Kira Road oluvannyuma kitaabwe gye yagiggya nga tayagala ebeere mu misango.\nEbbaluwa y’omusawo by’eyogera Okusinziira ku Julia Vitu Bamuturaki mwannyina wa Muhiire, omusawo w’e Nakasero, eyakebera omulambo gwa mwannyina yalaga nti yali awanguseemu amannyo abiri ng’alinga ge baasiseemu obusisi.\nYagasseeko nti era yalina ekiwundu ekinene wansi w’obulago ng’alinga gwe baasaze n’ekiso ng’amenyese embiriizi ku njuyi zombi nga n’amagulu gamenyese.\n“Twatuuka mu kifo we baatugamba nti we waagwa akabenje naye twasigala tetumatidde okusinziira ku bye twalaba kubanga twasangawo buyinjayinja obumenyese, ate n’emmotoka yayonoonekako katono nnyo ku bbampa n’ettaala erya kkono,” Boniface Bamuturaki, kitaawe wa Muhiire bwe yagambye.\nAbafamire si bamativu Famire ya Boniface Bamuturaki kitaawe wa Muhiire si bamativu n’engeri omuntu waabwe gye yafaamu era balumiriza nti, Ignatius Bagyenzi ‘Gift’ ng’ayambibwako batabani ba minisita, bamanyi engeri gye yafaamu.\nBamuturaki yategeezezza nti, afiiriddwa abantu bangi naye tewali yali amutuusizza mu mbeera gy’alimu kati kuba ye mutabani we omuberyeberye.\nYagasseeko nti, Gift bamulinako oluganda olutonotono era Muhiire bwe yamutegeera nti amulinako oluganda, yatandika okumwekenneenya wabula n’alaba embeera ze nga si nnungi n’atandika okumwewala.\nYagasseeko nti, emyezi mukaaga egiyise, babadde tebakyayogeaganya ku ssimu era yeewuunya engeri gye yatuuse okubeerawo mu kaseera we yafiiridde.\nMwannyina wa Muhiire ataayagadde kumwatuukiriza mannya yagambye nti, ekiseera nga bamaze okupanga olukwe lwonna nga ne mwannyina bamaze okumukola kye baamukoze, Gift ye yapanze buli kimu n’asasula n’emmotoka eyasiseewo mmotoka y’omuwala ne gye baagikwese mu bakanaabe era ye yasasudde n’abulawo n’essimu za Muhiire na buli kimu kye yabadde nakyo.\nOluvannyuma nga Muhiire amaze n’okutuusibwa mu Nakasero Hospital, Gift n’alyoka abakubira essimu ng’abategeeza nti afunye akabenje!\nMinisita Lokeris ayogedde Kitaabwe Lokeris bwe yatuukiriddwa yagambye nti batabani be babasibako musango n’agamba nti eno y’ensonga lwaki abantu tebakyayagala kudduukirira bagudde ku kabenje.\nEbbaala ya Sky Lounge ku Kisementi e Kololo olutalo we lwatandikidde.\nAbawala tebakola bali ba kKaasi Julia Vitu mwannyina w’omugenzi yagambye nti, Maria ne Irene tebalina kye bakola wabula omulimu gwabwe omukulu kumanya basajja balinamu ku ssente kwe beetunga.\nYagambye nti, Irene Kyakwera Luzindana, muganda wa mukyala wa minisita David Bahati era baaluganda ne Gift era bwe baali ekiro ekyo.\nYagambye nti, baalimbalimba mwannyina nti bamutwala ku kabaga ne batamubuulira gye kali, yakomekkerera ali mu bbaala. “Abawala basula Kiwaatule balinga bataano mu nnyumba emu bbo baliwo kulya kaasi.” Julia Vitu bwe yategeezezza.\nYagasseeko nti, Gift gwe basinga okusongamu olunwe kubanga yabakinaggukirako nti ye akola ddiiru ze n’afuna ssente ezimubeezaawo.\nYagambye nti, mu sitetimenti ya Gift yatamattama; yasooka kugamba nti akabenje kaagwawo ssaawa 8:00 ez’ekiro n’amala n’agamba nti ssaawa 11:00, ekituufu ne kibabula.\nYagasseeko nti, yalina essimu z’aba famire naye akabenje ke balumiriza nti Muhiire mwe yafiira bwe kaamala okugwawo, Gift ye yakola buli kimu okulongoosa n’okukweka emmotoka y’omawala Irene gye baalimu ekiro ekyo ate n’abulawo n’ebintu bya Muhiire omuli amasimu.\n“Yatukubira nkeera nga buli kimu kyawedde dda. Ekyo kisoboka kitya ku muntu gw’atalinaako buvunaanyizibwa!” Tulinda lipooti z’abakugu - Poliisi Omwogezi wa poliisi mu Kampala n’emiriraano, Emilian Kayima yagambye nti okunoonyereza ku musango guno, baakuteekamu abakugu okuva mu yunivasite e Makerere ne minisitule y’ebyenguudo.\nYagambye nti, baakola okunoonyereza kwabwe okwenjawulo era bagenda kukola lipooti ze bagenda okuwa poliisi zigiyambeko mu kusalawo ekiddako.\nOmwogezi wa poliisi mu ggwanga, Asan Kasingye yagambye nti, poliisi terina mateeka gonna gakugira bantu kucakala nga bwe baagala wabula nti waliwo ebintu n’obukodyo bw’ebyokwerinda bwe basobola okukozesa.\nJoanita Kawalya awadde abaserikale essanyu\nOmuziki gwa Stabua gulaludde baswahaba


Bukedde Online - Kkooti eragidde Gavumenti okuleeta obujulizi ku Bobi\nKkooti eragidde Gavumenti okuleeta obujulizi ku Bobi\nBobi Wine ( ku ddyo) ng’ayogerako eri bannamawulire.\nKKOOTI ya Buganda Road eragidde oludda oluwaabi mu musango gw’omubaka wa Kyaddondo East, Robert Kyagulanyi (Bobi Wine) okuleeta abajulizi abagenda okumulumiriza nga bw’ataagondera mateeka n’akuba olukuhhaana ng’awakkanya omusolo gw’essimu ogwa OTT.\nEggulo Bobi Wine ne banne bwe bavunaanibwa okuli; mukulu we Fred Nyanzi, Julius Katongole, David Lule ne Edward Ssebuufu (Eddy Mutwe) baakedde ku kkooti nga basuubira nti omusango gwabwe gugenda kutandika okuwulirwa naye oludda oluwaabi bwe lwasituse okwogera ne lutegeeza nti lwabadde teruleese bajulizi.\nBaabadde bawerekeddwaako abawagizi baabwe naye baatudde mu kkooti nga toyinza okuwulirayo kanyego konna ng’embeera bwe yali mu omusango gwa Dr. Stella Nyanzi. Barbra Kyomugisha yategeezezza Omulamuzi Ketty Joan Acaa nti teyasobodde kuleeta bajulizi kubanga yabadde takakkasa nti abavunaanibwa bonna banaabawo.\nYagaseeko nti omwezi oguwedde mu July yaleeta a bajulizi kyokka tewali kyagenda mu maaso kubanga Bobi Wine teyaliiwo mu kkooti olw’okuba yali agenze ku mirimu emitongole.\nWabula balooya ba Bobi okwabadde Luyimbazi Nalukoola, Shamim Malende ne Benjamin Katana baategeezezza Omulamuzi nti bo beetegefu okutandika okuwulira obujulizi oludda oluwaabi lwe bulina olunnaku lwonna. Wano Omulamuzi we yasinzidde okulagira oludda oluwaabi okuleeta abajulizi nga September 17, 2019 omusango guno gutandike okuwulirwa.\nBobi yaggulwako omusango guno nga kigambibwa nti yagyemeera amateeka bwe yakuba olukuhhana mu kibuga wakati ( City Square) bwe yali yeekalakaasa olw’omusolo gw’essimu (OTT) ogwatongozebwa.\nOkwekalakaasa kuno kwaliwo nga July 11, 2018 ng’oludda oluwaabi lugamba nti Bobi Wine yalemererwa okukolagana ne poliisi okulaba nga abagenda okwetaba mu lukuhhaana tebalina mmundu.\nYe Bobi oluvannyuma lwa kkooti yategeezezza nti mwetegefu okuwulira obujulizi bwe bamulinako kubanga akimanyi emisango egyamuggulwako gya byabufuzi era bagaala kugikozesa kumulemesa kuvuganya ku bwapulezidenti mu kalulu ka 2019


Bukedde Online - Yiino waya taata gye yankubizza\nYiino waya taata gye yankubizza\nNnyina amukasuse n'awagamira mu waya n'emusala\nPoliisi ezinze ofiisi ya Stecia etwala aba...\nAdded 31st January 2015\nPOLIISI e Kabalagala eri kumuyiggo gw’omusajja obusungu gwe bwalinnye ku mutwe n’akkakkana ku mwana we n’amukubisa waya lwa 1,000/- Omach Richard akola ogw’obukuumi ku Kampala International University wabula nga mutuuze w’e Nsambya Gogonya Zooni yadduse oluvannyuma lw’okuggulwako omusango gw’okutul\nPOLIISI e Kabalagala eri kumuyiggo gw’omusajja obusungu gwe bwalinnye ku mutwe n’akkakkana ku mwana we n’amukubisa waya lwa 1,000/- Omach Richard akola ogw’obukuumi ku Kampala International University wabula nga mutuuze w’e Nsambya Gogonya Zooni yadduse oluvannyuma lw’okuggulwako omusango gw’okutulugunya omwana Stephen Omar ow’emyaka omunaana.\nOmara annyonnyodde nti kitaawe yamuwa 1,000/- akawungeezi agende agule ebijanjaalo.\nAyongeddeko nti ng’atambula waliwo omuntu eyamukoona ssente ne zimugwako, yazinoonya ne zibula kuba bwali buwungedde, kwe kuddayo awaka n’ategeeza kitaawe.\nAtegeezezza nti yamukkakkanako n’amukubisa waya, oluvannyuma n’amusitula amagulu mu bbanga, omutwe n’agussa ku ttaka ekyavaako okunuuka ensingo.\nStewart Aron eyagguddewo omusango e Kabalagala ku fayiro SD: 45/23/01/2015 yagambye nti omwana ono yagenze ewuwe okuzannya ne banne nga bulijjo we yamulabidde ng’akyamye ensingo era ng’ajjudde ebiwundu mu mugongo.\nAyongeddeko nti maama w’abaana bano, Betty Aneck akolera Ntebe ng’awaka abeerawo Lwamukaaga na Ssande zokka. Akola ku nsonga z’abaana n’amaka e Kabalagala, Edith Komuswa yategeezezza nti Omach yagguddwako omusango gw’okutulugunya omwana nga bwe bamuyigga.\nOwa takisi abuliddwa eza loogi omukwano n'agusindira mu bbaala\nAbaagalana bakwatiddwa nga basinda omukwano mu Kkanisa\nEyaguze Malaaya akiguddeko; Bamusazeeko obusajja


Bukedde Online - Kyetume erumbye Vipers\nKyetume erumbye Vipers\nArsenal yaakusindika bamusaayimuto basatu ku bbanja bongere okuguma\nKCCA yeggyeeko ekikwa\nVincent Kayizzi ne Isaac Kirabira ab'obumanyirivu mu liigi, Kyetume kwe yeesigamywe okukakanya Vipers.\nTtiimu ya Kyetume.\nBusoga United - Express, 10:00\nMaroons - Proline, 10:30\nBright Stars - BUL, 10:30\nVipers - Kyetume, 10:30\nJackson Mayanja eyaleeta Kyetume FC mu liigi ya babinywera n'asulawo ttawulo akomeddewo ku mupiira omuzibu. Ono yagenda okubeera mu mitambo gya Kyetume ng'ettunka ne Vipers e Kitende.\nMayanja yali ne Kyetume mu Big League akomyewo ng'awera kusuuza Vipers bubonero busatu. Mu luzannya olwasooka e Namboole, Vipers yamegga Kyetume (2-1). Mayanja agamba nti abazannyi be beetegefu okufiira ku Vipers.\nTtiimu ya Vipers\nKyetume yeesize Vincent Kayizzi (eyaliko omuzannyi wa Vipers) ne Isaac Kirabira abalina obumanyirivu mu liigi eno. Kyetume yamalako oluzannya olwasooka mu kifo kya 12 n'obubonero 16 okuva mu mipiira 15. Vipers yeekulembedde liigi n'obubonero 36.\nKayizzi owa Kyetume.\nMu ngeri y'emu Express ekyalira Busoga United e Jinja mupiira oguliko obugoombe oluvannyuma lw'omutendesi wa Express George Ssimwwogerere okulangirira nga bw'atagenda kwetaba mu katale k'abazannyi mu January.\nPoliisi ekutte babiri abagambibwa okutigomya bannakampala


Bukedde Online - Nakoma mu S1 kati nnunda enkoko 16,000 era sejjusa\n'Nava mu bwakondakita, kati nnunda enkoko ...\nENKYUKAKYUKA mu bbeeyi y'emmere n'omutindo gwayo omubi gulemesezza bangi okufuna mu bulunzi bw'enkoko. Ne Hajji Musa Ssentamu kye kyali kimulemesa okutuusa lwe yatandika okwetabulira emmere.\nHajji Ssentamu mu kimu ku biyumba by’enkoko ze.\nHERBERT MUSOKE akuleetedde Hajji Musa Ssentamu ow’e Nalumunye eyatandika n’enkoko z’ennyama 400 nga kati alunda 16,000 ezimukoledde ne kkampuni ekola emmere y’enkoko.\nHajji Musa Ssentamu ng’atabula emmere y’enkoko ze.\nMu kiseera kino alina enkoko z'ennyama 16,000. Ssentamu abeera Nalumunye mu Wakiso, era nnannyini kyuuma kya mmere y'enkoko n'ensolo ekya Takuwa Best Feeds e Nateete ku lw'e Nakawuka. Agamba nti emmere n’eddagala ery'ebicupuli kimu ku bisinga okufi iriza abalunzi b'enkoko kubanga ossaamu kingi ate n'otokiggyaamu.\n“Bwe natandika okulunda enkoko, nalabanga nga zikula mpola ekitegeeza nti zibeera zirya ku magoba ge nandifunye. Bwe nnaweza enkoko 10,000 nasalawo okutandika okwetabulira emmere okusobola okugifuna nga ya mutindo, mu budde era mu bungi bwe nneetaaga.\nWano nga yeekebejja enkoko okulaba oba ndwadde.\nY’ensonga lwaki natandika ekyuma kya Takuwa Best Feeds. Ebyuma byange bikozesa dizero, liita bbiri zikuba ttani y'ekika ky'ebirungo emu gamba ey'obusonko. Wano ngula ebikozesebwa mu kukola emmere y'enkoko omuli kasooli, obusonko, mukene, sun fl ower , seed cake n'ebirala ne nkola ne gye nguza abalunzi abalala.\nEkyuuma kino kyannyamba okwongera ku magoba ge nfuna mu bulunzi kubanga enkoko zange zifuna emmere ennungi ddala ne zisobola okukula mu bwangu. Ku wiiki ttaano, mbeera nzitunda nga zikununkiriza okuweza kkiro bbiri ate nga nnamu bulungi.\nOlwo n’eddagala ligenda kitono gubanga zifuna ebiriisa byonna ebyetaagisa mu mibiri gyazo.\nEkyuma kino era nkifunamu ssente kubanga buli lunaku okutwaliza awamu kimpa 250,000/- ekitegeeza nti nfuna 70,800,000/- ng’amagoba nga nzigyeko omusaala gw’abakozi, ezigula ebikozesebwa n’emisoso emirala egyetaagisa omuli ne layisinsi n’omusolo gwa Income Tax ogwa 1,360,000/- omwaka.\nAmaka ga Hajji Musa Ssentamu e Nalumunye era w’alundira enkoko.\nSsaasoma kigenda wala, nakola mu S1 mu Masaka SS. Yo Pulayimale nagisomesa Kyabakuza P/S, kwe kutandika okusuubula enkoko n'embuzi mu butale obw'enjawulo. Nasinganga kugula nkoko nto, ne nzirunda kubanga ku kiseera ekyo ng'akakoko kagula 50/-, awo nga mu 1989.\nOluvannyuma nayingira obusuubuzi bw'ebirime naddala kasooli nga mmuguza aba Bulemeezi Farm Enterprises e Bweyogerere. Bano baali bakola emmere y'enkoko n'ensolo ate nga balunda n'enkoko. Nabayigirako engeri y'okutabula emmere y’enkoko era banjagazisa okulunda enkoko.\nMu 2007 natandika okuzirunda mu ggalagi we nali mpangisa nga natandika n'enkoko 400 ez’ennyama kubanga zino nakizuula nga tezirwawo kukula ate nga nnyangu za kubala n'omanya oba okoze amagoba oba ofi iriddwa.\nMu kiseera ekyo ng'akoko k'olunaku olumu kagula 650/- ate ng'enkoko okukula etuuke okutunda ebeera eridde 1,300/- olwo n'ogitunda 3,500/-. Kitegeeza nti buli nkoko ng'ogikolako amagoba ga 1,550/-.\nNalunda enkoko zino emirundi ena era ssente ze nakuηηaanyaamu ze zannyamba okugula ettaka ku bukadde buna e Nalumunye ne nzimbako ebiyumba by’enkoko 2,200 mu 2009. ηηenze nnyongerako mpola okutuuka mu nkoko 16,000.\nEkimu ku binnyamba okufuna mu bulunzi, ndi muntu eyeegomba n'okukoppa ebyo bye ndaba nga bya njawulo ku byange.\nLumu nalaba ebiriirwamu ebizungu omuyiirwa emmere n'egenda ng'ekka buli nkoko lwe zirya nange ne ηηenda mbyekozeseza era bye nkozesa.\nMu 2010 nasalawo okugula ekyuma ekikuba n'okutabula emmere y'enkoko ekikozesa dizero era kati nayo yafuuka bizinensi gye nfunamu ssente ng'oggyeeko okufuna emmere y'enkoko zange.\nEnkoko zange nzitunda 10,000/- ku wiiki ttaano kyokka ssinga zirwawo gamba ng'akatale kabuze ne zisukka wano nzitundira mu kkiro nga buli kkiro ebeera ya 8,500/-.\nZino zibeera zizitowa okutuuka mu kkiro emu ne ggulaamu nga 80, nziguza Bayindi, abasala n'okusiba enkoko omuli aba Top Cuts n'abalala era nfuna amagoba ga 2,200/- ku buli nkoko okutwaliza awamu.\nNkozesa abakozi mukaaga ne mukyala wange akola ku byassente n'entambula y'enkyuma kino n'abeera wa musanvu.\nBuli omu mmusasula 200,000/- buli mwezi. Mukyala wange y'avunaanyizibwa ku kubala ebitabo n'okukuuma likodi za bizinensi zombi, ye asasulwa 400,000/- ekitegeeza nti omwezi nsaasaanya 1,600,000/- ku musaala ate omwaka 19,200,000/-.\nMu nkoko nkozesaamu abakozi bana okuyonja ebiyumba, okwoza ebinyerwamu n'ebiriirwamu, okuziwa emmere n'amazzi, okulondoola obulamu bwazo n'ebirala. Abakola mu nkoko buli omu mmusasula 250,000/- . Ngoggyeeko okubasasula, mbaliisa, okubasuza, okubajjanjabisa n'ebirala.\nEnkoko zino bwe nzibala, nga buli emu ngifunako 2,200/- ng'amagoba nga byonna omuli n'abakozi mbitaddeko kitegeeza nti nfuna 35,200,000/-. Nnunda emirundi ena omwaka olwo ne mbeera nga nfuna 140,800,000/-.\nAte ekyuma kimpa 250,000/- olunaku ng’amagoba, kitegeeza nfuna 7,500,00/- omwezi ate omwaka obukadde 90. Zino bw'oggyako 19,200,000/- ez'omusaala nfissa waakiri 70,800,000/- ng'amagoba. Bwe ngatta obukadde 140,800,000/- ez'enkoko ne 70,800,000/- nfuna obukadde 211,600,000/- omwaka ng'amagoba.\nNange ndi mukozi era nfuna omusaala gwa bukadde busatu buli mwezi okuva mu kyuma n'enkoko ekitegeeza nti omwaka nfuna obukadde 36. Buno bw'obutoola ku magoba g'omwaka kitegeeza bizinensi efuna 175,600,000/-.\nMu kiseera kino nsobodde okuzimba ennyumba yange erabika obulungi kyokka nnina endala gye ntandise okuzimba. Nina mmotoka ezikola ku kyuma okutambuza emmere n'okuleera ebikozesebwa okuva mu byalo era nange nina mmotoka ya buyonjo gye nvuga ekika kya Premio gye nagula mu 2014.\nOkusoomoozebwa okusinga kwa mazzi kubanga ag’ekitongole ge nkozesa ga buseere. Twagezaako okusima amazzi kyokka engeri gye tuli ku lusozi gaatulema okutuukako.\nGe tulina lwe gabeera gavuddeko tugula mmotoka ku 150,000/- nga gano gasoboka okukola okumala wiiki okusinziira ku bbanga lyazo.\nNg'abalunzi abalala bonna tulina okusomoozebwa kw'eddagala ly'ebicupuli kubanga lingi lye tugula kyokka ne litakola kye tuligulira.\nMuyige enkozesa yâ€™enguudo entuufu


Bukedde Online - Engeri omukuumi wa Seiko gye yasse abantu babiri\nSheikh omulala addukidde ku poliisi oluvannyuma lw'okwekengera okumutta\nAb'e Kasese mu komye okulwagana muteese-Mu...\nAMASASI ganyoose ewa Maj. Juma Seiko e Nakasero okukkakkana ng’abantu babiri battiddwa ate omu n’agendera ku bisago. Abattiddwa kuliko Fred Sembatya ng’ono muvuzi wa bodaboda ku luguudo Balintuma e Mengo ssaako n’omu ku bakulira abakozi mu kkampuni ya Securiko emanyiddwa nga SGA, Lameck Ogwang.\nZaabadde ssaawa 7:00 ez’ekiro ekyakeesezza Ssande, omuvubuka abeera mu maka ga Maj. Seiko agasangibwa e Nakasero ku kibanja 1A nga waakayita ku Blood Bank, amanyiddwa nga Solomon Semaganda Mugabi bwe yakomyewo ne banne okuli Sembatya, Ogwang, David Senkubuge ne Katumba ne bayingira kyokka omukuumi wa Seiko eyategeerekese nga Alex Cherotic (ono yazirwanako) n’akkirizaako Mugabi gw’amanyi abasigadde n’abagaana okuyingira. Mu kavuvung’ano akaddiridde, omukuumi we yakubidde be yabadde akaayana nabo amasasi n’attako babiri, omulala n’agenda n’essasi mu kugulu.\nNnyini maka Maj. Juma Seiko agamba nti amasasi gaavuze ali mu kisenge kye nga yeebaseemu kuba yabadde akooye ng’ava kulaba mupiira. Agamba nti bwe yatuuse awaka yayingidde buyingizi n’alinnya mu kalina waggulu n’assaako ttivvi n’alaba amawulire ku mukutu gwa Aljazeera n’oluvannyuma ne yeebaka.\nAmasasi agaavuze ge gaamuzuukusizza kyokka n’alowooza nti Poliisi erwana na babbi. “Saabifuddeko nnyo kuba nalowoozezza nti abo babbi kuba ekifo ekyo okuliraana geeti yange babbirawo nnyo abantu era naakabataasa emirundi ng’ena”. Bwatyo Seiko bwe yategeezezza.\nYagambye nti oluvannyuma waliwo omwana eyamuyise n’amutegeeza omutawaana oguguddewo era kwe kubuuza omukuumi we eyamuyitiddemu nga Mugabi bw’abadde ayingiza abantu b’atamanyi bw’abagaanye ne balwana era naye n’abaanukuza omuliro gw’emmundu.\nMaj. Seiko agamba nti Mugabi tamumanyi nnyo wabula ky’amanyi nti yali mukwano gwamutabani we Abdul Seiko nti kyokka omutabani bwe yagenda e Dubai, ate Mugabi yasigala asula awaka yadde nga Seiko tamulinaako kakwate.\nAmangu ago Seiko yakubidde DPC wa Poliisi ya CPS eyatuuse mu bwangu n’ekwata omukuumi, omulenzi w’awaka Mugabi, emmundu eyasse ssaako n’emirambo n’abaalumiriziddwa n’ebatwala. Maj. Seiko ateebereza nti bano bandiba nga baabadde baagala kumubba kuba olujja lwe lulimu emmotoka nnyingi ate ng’omukuumi we y’abeera n’ebisumuluzo naye ate ekyewuunyisa, abaakubiddwa bonna tekwabadde yabadde na kissi kyonna okuggyako densite zaabwe zokka.\nOkusinziira ku Nnamwandu wa Fred Sembatya, omu ku battiddwa, Resty Ssembatya, omwami we yamukubidde essimu ku saawa 2:00 n’amutegeeza nga bw’akyali ku mulimu wabula n’amusuubiza okudda ku ssaawa 6:00 z’annyuka. Resty yagambye nga bwe yalinze bba nga tadda kyokka olw’okuba nga yabadde amusuubizza okukomawo ku saawa 6:00 ez’ekiro yabadde n’essuubi nti alabika akyalina ebimukutte wabula agenda okuddamu okukuba ku ssimu ye nga teriiko. “ Nalabye baze tadda kwe kusalawo okwebaka naye ng’amatu ngatadde ku luggi oba olyawo anaakomawo, wabula obudde bwakedde nga simuwulizza.\nKu saawa 1:30 omuserikale okuva ku poliisi ya CPS yakubidde mulamu wange essimu ng’akozesa essimu ya baze ng’abuuza oba nnannyini ssimu eno yabadde amumanyi , era oluvannyuma lw’okumutegeeza nga bw’amumanyi kwe kumusaba agende ku poliisi ya CPS nti kubanga nnyini ssimu yabadde akubiddwa amasasi e Nakasero era ng’afudde.” Resty bwe yategeezezza. Yagasseeko nti mu kiseera ekyo, byonna bye yabadde atandise okukola we yabikomezza , n’awunga, nga tamanyi kyavuddeko muntu waabwe kukubwa masasi, ate ng’abaagamukibisizza yabapangisizza kumuzza waka.\nOmwogezi wa Poliisi mu Kampala n’emiriraano, Emiliano Kayima yakkirizza okukwatibwa kw’omukuumi ssaako n’emmundu n’ategeeza nti kati batandise okunoonyereza okulaba ekyavuddeko okutta abantu abataabadde na kissi kyonna.\nMuzeeyi Kaguta aziikwa leero\n'Abavubuka mukomye okubanja abazadde ebintu'


Bukedde Online - Budaaki eneesomesa abalimi enfukirira y'ebirime eyomulembe\nBudaaki eneesomesa abalimi enfukirira y'ebirime eyomulembe\nEmbeera ya Meddie Nsereko ekyasobedde abasawo\nAb'e Mityana beekalakasizza lwa mukazi afu...\nBudaaki eneesomesa abalimi enfukirira y’ebirime eyomulembe\nKabushenga, agamba amazzi ye zzaabu w’omulimi.\nEKITEBE kya Budaaki mu Uganda kinaasomesa abalimi ku ngeri y’okufukiriramu ebirime okutandika n’Olwokuna lwa wiiki eno. Engeri abalimi gye bakoseddwa ekyeya, okufukirira ebirime lye limu ku makubo aganabbulula omulimi.\nAbalimi bagenda kusomesebwa mu bibinja okwefaananyirizaako abayizi abali mu kibiina, basobole okumanya kalonda yenna gwe bateekeddwa okukozesa nga bafukirira.\nOmusomo ogusooka gwakubeera Kapchorwa ku nnimiro ya Joel Cherop ku Lwokuna nga February 9, 2017. Cherop y’omu ku balimi abaasinga mu mpaka z’omulimi asinga eza 2014 ezitegekebwa kkampuni ya Vision Group.\nOmusomo ogwokubiri gwakubaawo nga February 10, 2017 ate emisomo eginaddako gyakubaaawo nga February 14, mu disitulikiti ye Luweero ne Wakiso ku nnimiro ya Robert Kabushenga akulira Vision Group.\nKabushenga alina olusuku n’omusiri gw’emmwaanyi eby’omulembe. “Tulabye okusoomoozebwa eggwanga lye kuyiseemu olw’enkuba ebadde tetonnya.\nNg’ekitebe kya Budaaki tusazeewo okusomesa abalimi basobole okwongera okubanguka ku mugaso gw’okulima n’okulunda nga bafukirira,” Hans Peter Van der Woulde, amyuka akulira ekitebe kya Budaaki bwe yagambye.\nBwino okuva mu minisitule y’ebyobulimi alaga nti omulimi omu yekka ku 100 mu Uganda ye yeeyambisa okufukirira ebirime ng’alima.\nAbalimi 99 ku buli 100 bayimiriddewo ku nkuba. Kino kireetedde abalimi okufiirwa ennyo mu myaka ebiri egiyise. Anno Galema, avunaanyizibwa ku by’emmere ku kitebe kya Budaaki yategeezezza nti emisomo gino gigendereddwaamu okuyigiriza abalimi okufukirira n’okubalaga tekinologiya gwe balina okwettanira.\nBuli musomo gusuubirwa okwetabwamu abalimi abali wakati wa 50 ne 100. Abalimi baakusomesebwa ku bwereere. Wajja kubaawo n’abatunda ebyuma by’okufukirira eby’omulembe okuva mu Budaaki.\nAbakugu mu by’okusima n’okutereka amazzi bajja kubeerawo babangule abantu ku ngeri y’okusimamu ttanka ne nayikondo. Galema yagambye nti omusomo gwakukwata ku bintu omuli ebika by’amazzi ag’enjawulo agava ku migga, ge balembeka awamu n’agaggyibwa mu nnyanja.\nAbalimi baakuyiga engeri gye beekenneenya amazzi ne bamanya agasaanidde n’amakyamu okukozesa. Robert Kabushenga, owa Vision Group yagambye nti gye bujja tewali mulimi ajja kusobola kumalako okuggyako nga yeeyambisizza okufukirira.\n“Amazzi zzaabu ku nnimiro. Bw’oba ogalina tewali nsonga lwaki weesiba ku nkuba.” Yagasseeko nti eno y’ensonga lwaki Vision Group yasazeewo okuwagira emisomo gy’okufukirira ebirime mu ngeri y’omulembe.\nEkitebe kya Budaaki baludde nga bakolagana ne kkampuni ya Vision Group, dfcu/Rabobank ne KLM bwe bategeka empaka z’omulimi asinga buli mwaka.\nAbalimi 10 ababeera basinze bazze batwalibwa e Budaaki ne beeyongera okukuguka mu bulimi n’obulunzi awamu n’okuweebwa ssente z’okwongera okwekulaakulanya. Abalimi abaasinga mu mpaka z’omulimi asinga eza 2016, baakulangirirwa nga February 17, 2017. (Wammanga y’engeri emisomo ku kufukirira gye gitegekeddwa\nAbaali abebyokwerinda babasingisizza ogw'obutemu\nKansiime obwanga abuzizza ku Autocross\nAbavuga mmotoka z'empaka bayiiseemu obukadde 100


Baze anzaddemu abaana 7 kati angobera mu kayumba ka mbwa\nBASAJJA, kkoyi! Omukazi eyakuba ppulaani ne nsomba bbulooka nga mmanyi tuzimba maka gaffe tuwone obupangisa n’okufunira abaana baffe we beebaka awagazi, bwati baze bwe tumaze emyaka omunaana bw’ansasudde kuba afunye mugole!\nKale Mutebi teyandibadde ggwe”, bwatyo Nnaalongo Shamira Nabayemba ow’e Salaama mu Zooni ya Kibira obwedda bw’akaaba nga bba Abdu Rashid Mutebi ne muggya we omugole bamukanyugira ebintu ebweru anoonye gy’alaga.\nNabayemba byonna abinyumya bwati: Baze baamundabira 2008 nga nkyali kijuujulu ddala nga n’emmunye etukula be ttukutuku. Yanneeyitiranga potebo we kyokka laba kati bw’anjolonga, ansindise na mu kayumba ka bibaawo kakirako ak’embwa.\nKati potebo we nfuuse mbwa ye! Jjajja ye yamundabira nange ne nsiima nga mmanyi nfunye omuntu bwe tunaakuumagana. Ne bwe yandifunye omulala saandikifuddeko kuba Kulaani egamba bana naye ate okungobera mu kiyumba ky’embwa n’abaana bange kimpitiriddeko. Nga bamaze okutuwoowa mu muzikiti e Namasuba -Masajja mu 2008, twatandika okubeera ffembi nga baze yeezimba bwezimbi.\nEnnyumba mwe bagoba Nnaalongo ku kkono ate ku ddyo k’ekayumba k’ebibaawo Ssaalongo ke yatadde awaka.\nEbiseera ebyo yali atembeeya ngoye enkadde nga tusula mu kazigo kamu omutali na kitanda era ng’essaala yange eri emu omwami afune ssente tuve mu mbeera embi. Dduwa gye namusabira akole tubeere bulungi Allah yagyanukula bwe yava mu kutembeeyeza ku bigere n’agula pikipiki okw’akolera ssente bwe ziweze ne mmusaba tuzimbe kwe kugula poloti wano e Salaama ne tuzimbamu ennyumba yaffe ya bisenge bisatu.\nNFUNA OLUBUTO OLW’OMUKAAGA Omwaka 2014 nga gugenderera nafuna olubuto olwomukaaga naye munnange olwamutegeeza nti ndi lubuto, gwe nali nsuubira okusanyuka yatabuka n’atandika okuyomba buli kadde, omuze gw’ataalina.\nObuzibu bweyongera nga nsumulukuse olwo nga nkubyewo babiri. Eyali annangira okuzaala ng’akamyu yankubirawo bigambo bizito bulala. Yayongera okucankalana n’antegeeza nga ye bw’abadde tayagala nziremu kuzaala kyokka nga tanzikiriza kukozesa nkola za kizaalaggumba!\nNga wayise wiiki nga nnaakazaala nakimanyanti baze afunyeyo omukyala omulala nga n’omukyala yamusisinkaniranga wa mulamu wange. Olwo ekigambo ekitaamuvanga ku mumwa kya kunnangira kuzaala ng’akamyu nga yeerabidde nti tubazaala ffembi.\nBAZE ANOBA Ku ntandikwa y’omwaka guno nga tumaze okuyingira enju yaffe eno gy’angobyemu, baze yatandika obutaddanga waka. Ng’oluusi ayingira matumbibudde nga bwe mubuuza anziramu kimu nti ye muntu mukulu tebamubuuza gy’aludde.\nηηenda okuwulira nga ku poloti yaffe atunzeeko akatundu era zino ssente ze yakozesa okupangisiriza omugole olwo naye n’aviira ddala awaka. Yaddanga lw’ayagadde ng’aleeta obuyambi nabwo obwagenda bwesalako okutuusa lwe bwaggwereddewo ddala. N’abaana abasoma nabatuuzizza nga sirina fi izi kuba nze sikola.\nYe kennyini ye yaηηaana ng’agamba ntuule ndere abaana kyokka kati ate aηηamba nti ye takyalina ssente zitulabirira muviire ηηende ewaffe n’abaana be nzaalira okumu okumu ng’akamyu.\nEbyo byonna nnali mbigumidde ne nsigala nkuze abaana bange nga nfunye n’akalimu k’okufumba obuugi ku ssomero erimu. Wabula ate bwe yalaba nnemeddewo n’atandika okungoba n’ekifuba.\nBANKANYUGA EBWERU N’ABAANA Ssaalongo bw’alabye nnemeddeko n’asitula omugole ku Lwokuna ne bajja bankasukire ebintu ebweru. Zaabadde ssaawa 1:00 akawungeezi nga mpa abaana ekyeggulo. Nagenze okuwulira nga baggulawo ennyumba, mpaawo kaaga nga bali ku bintu byange bakanyuga ebweru, kaabuze kata n’emmere y’abaana bagirinyemu.\nNalabye bampitiriddeko kwe kulaya enduulu eyasombodde abatuuze ne banziruukirira nga bantaasa obutanfulumya.\nTaata azaala Nnaalongo ku kkoni ng’ayomba ne Ssaalongo Mutebi.\nABATUUZE BANTAASA Abatuuze olwawulidde enduulu ne basitukiramu era olwatuuse baayombesezza Ssaalongo nga bwe bakomyawo ebintu bye yabadde akanyuze ebweru mu nju. Yabadde awalira ne bamuyisaamu empi era ye omugole yalabye biri bityo ne yeemulula n’adduka.\nANZIMBIRA AKAYUMBA K’EMBWA Okumanya Ssaalongo mujoozi, mu kwagala okunneggyako, yakubyewo akayumba ak’ebibaawo awo ku mabbali g’ennyumba n’aηηamba nti bwemba mpulira saagala kumuviira nsitule ebintu byange n’abaana ηηende mu mbaawo ze yataddewo nti y’enju gy’ampadde kuba ye alina okuleeta omugole we mu nnyumba.\nKale mujoozi! Ennyumba gye nasomera bbulooka agingobamu nsule mu mbaawo ng’embwa oba amanda. Muli andaba nga mbwa?”\nSSAALONGO AWERA Ssaalongo Abdu Rashid Mutebi bwe yabadde ku poliisi e Katwe yagambye nti ye yakoowa dda mukyala we nti era yagendako ne mu muzikiti ng’ayagala amuwe talaka baawukane.\nKino baakigaana ne bamugamba nti balina okugabana ebintu, ye Ssaalongo ky’atakkiriziganya nakyo ng’agamba nti y’abadde akola ssente nga Nnaalongo asigala waka kukola gwa kuzaala. “ Nnina eddembe lyange okubeera n’omukazi gwe mpulira nti gwe njagala ku mutima era Nnaalongo namukoowa dda.\nAkkirize agende ewaabwe anviire mu nnyumba yange nze mbeere n’omukazi emmeeme yange gw’ejagala. Wabula ebintu byange n’ennyumba sirina kye mmuwaakokuba nze nabikolerera abaana abandekere nja kubalabirira”. KATONO BIBABUGUME Nnaalongo yalabye bimuyinze kwe kukubira kitaawe Muhammad Ssebanyiiga essimu naye n’asitukiramu okujja okwegatta mu lutalo.\nTaata ne mutabani we baawaanyisiganyiza ebisongovu era Mutebi n’amutegeeza nti ye takyayagala muwala we afune abasajja abalala baamugabira.\nSsebanyiiga agamba: Mutebi yawasa muwala waffe ngamuto ddala naye buli kiseeraNnaalongo atukubira essimu nti Mutebi amugobaganya mu nnyumba. Mukoddomi wange yali mwavu kyokka bamaze okukola ku ssente kati yeefuulira munne. Ekyo eddiini y’Obusiraamu tekikkiriza.\nBw’aba ayagala okuwasa awase naye Nnaalongo amuleke mu maka ge ate amulabirire”. KU\nPOLIISI SSAALONGO GY’ADDDUKIDDE BAMUSIBIDDEYO\nSsaalongo bwe baamulemesezza okugoba Nnaalongo we mu nnyumba n’addukira ku poliisi e Katwe okuloopa taata amuzaalira omukyala ogw’okusaalimbira mu maka ge. Kyokka bwe baabatuuzizza mu nsonga Ssaalongo n’atandika okwewaana nga bwali ssemaka era alina okukola ky’agaaala mu maka.\n“Kati kye njagala ye Nnaalongo okunviira mu nnyumba yange nteekemu omukazi gwe mpulira nti gwe njagala”. Kino kyanyiizizza poliiisi ne bamubuulirira naye nga tawuliriza okukkakkana nga bamutadde emabega w’emitayimbwa olw’okulagajjalira famire ye


BISOME MU Afrikaans Albanian Amharic Armenian Aymara Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kwangal Latvian Lingala Lithuanian Luganda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Marathi Maya Mixe Mongolian Moore Nahuatl (Northern Puebla) Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swedish Tagalog Tamil Tatar Telugu Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Wolaita Xhosa Yoruba Zapotec (Isthmus) Zulu\nOMUKUGU omu anoonyereza ku by’eddiini yabuuza abavubuka abasukka mu 800 abava mu madiini agasukka mu kkumi n’abiri, ng’ayagala okumanya obanga bakkiriza nti Yesu addamu okusaba kw’abantu. Abavubuka abasukka mu 60 ku buli kikumi baagamba nti Yesu addamu okusaba kw’abantu. Omuvubuka omu yekka ye yagamba nti Katonda y’addamu okusaba so si Yesu.\nGgwe olowooza otya? Tusaanidde kusaba Yesu oba Katonda? * Okusobola okufuna eky’okuddamu, ka tusooke tulabe engeri Yesu gye yayigirizaamu abagoberezi be okusaba.\nYESU YATUGAMBA KUSABA ANI?\nYesu teyakoma ku kutubuulira oyo gwe tusaanidde okusaba, naye era yatuteerawo ekyokulabirako.\nYesu bwe yasaba Kitaawe ow’omu ggulu, yatuteerawo ekyokulabirako kye tusaanidde okugoberera\nGWE YATUGAMBA OKUSABA: Omu ku bayigirizwa ba Yesu bwe yamugamba nti, “Mukama waffe tuyigirize engeri y’okusabamu,” Yesu yagamba nti: ‘Buli lwe muba musaba mugambe nti “Kitaffe.”’ (Lukka 11:1, 2) Ate era, Yesu bwe yali ku lusozi ng’ayigiriza, yakubiriza abantu okusaba. Yabagamba nti: ‘Musabe Kitammwe.’ Era yabakakasa nti: “Kitammwe Katonda amanyi ebintu bye mwetaaga nga temunnaba na kubimusaba.” (Matayo 6:6, 8) Mu kiro ekyasembayo alyoke attibwe, Yesu yagamba abayigirizwa be nti: “Bwe musaba Kitange ekintu kyonna, ajja kukibawa mu linnya lyange.” (Yokaana 16:23) N’olwekyo Yesu yatuyigiriza okusaba Kitaawe era Kitaffe, Yakuwa Katonda.—Yokaana 20:17.\nEKYOKULABIRAKO KYE: Yesu naye yasabanga, era lumu bwe yali asaba yagamba nti: “Nkutendereza mu lujjudde Kitange, Mukama w’eggulu n’ensi.” (Lukka 10:21) Ku mulundi omulala, ‘Yesu yatunula waggulu n’agamba nti: “Kitange, nkwebaza kubanga ompulidde.”’ (Yokaana 11:41) Era bwe yali anaatera okufa, Yesu yasaba ng’agamba nti: “Kitange, nteeka omwoyo gwange mu mikono gyo.” (Lukka 23:46) Yesu bwe yasaba Kitaawe ow’omu ggulu, “Mukama w’eggulu n’ensi,” yatuteerawo ekyokulabirako ffenna kye tusaanidde okugoberera. (Matayo 11:25; 26:41, 42; 1 Yokaana 2:6) Abagoberezi ba Yesu abaasooka baasabanga oyo gwe yabagamba okusaba?\nABAKRISTAAYO ABAASOOKA BAASABANGA ANI?\nOluvannyuma lwa wiiki mbale nga Yesu amaze okuddayo mu ggulu, abayigirizwa be baatandika okuyigganyizibwa ennyo. (Ebikolwa 4:18) Mu kuyigganyizibwa okwo baasabanga, naye baasabanga ani? Bayibuli egamba nti: “Ne basabira wamu Katonda” nga bamwegayirira yeeyongere okubayamba “okuyitira mu linnya ly’omuweereza [we] omutukuvu, Yesu.” (Ebikolwa 4:24, 30) N’olwekyo abayigirizwa ba Yesu baasabanga Katonda so si Yesu.\nNga wayiseewo emyaka mingi, omutume Pawulo yannyonnyola engeri ye ne banne gye baali basabamu. Bwe yali awandiikira Bakristaayo banne, yagamba nti: “Bulijjo twebaza Katonda Kitaawe wa Mukama waffe Yesu Kristo nga tubasabira.” (Abakkolosaayi 1:3) Ate era yagamba nti: ‘Bulijjo mwebazenga Katonda era Kitaffe olw’ebintu byonna mu linnya lya Mukama waffe Yesu Kristo.’ (Abeefeso 5:20) N’olwekyo Pawulo yakubirizanga bakkiriza banne okusaba “Katonda Kitaffe olw’ebintu byonna,” mu linnya lya Yesu.—Abakkolosaayi 3:17.\nOkufaananako Abakristaayo abaasooka, naffe tusaanidde okulaga nti twagala Yesu nga tusaba nga bwe yatuyigiriza okusaba. (Yokaana 14:15) Bwe tusaba Kitaffe ow’omu ggulu yekka, ebigambo ebiri mu Zabbuli 116:1, 2 bijja kweyongera okuba eby’amakulu gye tuli. Wagamba nti: “Mmwagala Mukama, kubanga awulidde eddoboozi lyange . . . Kyennaavanga mmukoowoola nga nkyali mulamu.” *\n^ lup. 3 Bayibuli eraga nti Katonda ne Yesu tebenkanankana.\n^ lup. 11 Katonda bw’aba ow’okuwulira essaala zaffe, tusaanidde okufuba okukola ebyo by’ayagala. Okumanya ebisingawo, laba essuula 17 ey’akatabo Kiki Ddala Baibuli Ky’Eyigiriza?\nBaali Basaba Yesu?\nEmirundi egimu Bayibuli eraga ng’abantu boogera ne Yesu ng’ali mu ggulu, era oluusi nga boogera ne bamalayika. (Ebikolwa 9:4, 5, 10-16; 10:3, 4; Okubikkulirwa 10:8, 9; 22:20) Naye ddala abantu abo baali basaba Yesu oba bamalayika? Nedda. Emirundi egyo gyonna Yesu oba bamalayika be baatandikanga okwogera n’omuntu. Abantu abeesigwa baasabanga Katonda yekka.—Abafiripi 4:6.


Bukedde Online - Abakolera ku leerwe mu Ndeeba babawadde nsalessale\nAbasuubuzi b'embaawo batabukidde akulira e...\nABASUUBUZI abakunukkiriza mu 5,000 abakolera mu katale k’oku luguudo lw’eggaali y’omukka mu Ndeeba, balagiddwa okwewandiisa obutasukka lwaleero (ku Lwokuna) basobole okubateekerateekera obulungi.\nAkatale k'oku Leerwe y'omu Ndeeba\nBaabadde mu lukiiko olwayitiddwa abakulembeze mu munisipaali y’e Lubaga ku Lwokubiri, n’ekigendererwa ky’okulaba kye babakolera nga tebannasengulwa mu kifo kino. Mu 2014, KCCA lwe yasooka okugoba abasuubuzi bano kyokka omulimu gw’okuzimba oluguudo lw’eggaali bwe gutaatandika, ne baddamu okwesenzaawo.\nAsuman Ntale, amyuka Meeya wa Lubaga yategeezezza nti, “mukimanye nti mu kibangirizi ky’oluguudo lw’eggaali y’omukka mukolerawo mu bukyamu.\nEssaawa yonna mulina okuvaawo. Kale mulina okwewandiisa obutasukka Lwakuna ng’ataakikole ekinaddirira y’anaamanya!”\nYennyamidde olw’obucaafu obususse mu katale kano, n’emize omuli; okuvuma, okuwemula, obubbi n’obutamiivu n’agamba nti bino byonna biva ku butaba na bukulembeze mu katale.\nYabalabudde ku kutundira ebintu mu luguudo wakati kuba kyabulabe. Kwe kukiggumiza nti ateewandiise, ajja kugobwa era ne bwe banaaba bafunye we bazza akatale, oyo tajja kufunamu kifo.\nBuli musuubuzi yalagiddwa okwewandiisa ng’akozesa densite y’eggwanga.\nOluvannyuma lw’okwewandiisa, buli musuubuzi ajja kuweebwa ennamba y’omudaala gwe emukakasa nti wa mu katale ako. Ekinaddirira kwe kugenda mu palamenti basabe okubazimbira akatale mu kifo ekiteeketeeke.\nABASUUBUZI SI BAMATIVU\nAbakolera mu kifo kino balaze obutali bumativu ku mbeera mwe bakolera omuli obukuumi obutamatiza kuba ebintu byabwe bibbibwa buli lunaku, okugobaganyizibwa nga tebalina we babategekedde kudda, obutaba na mateeka gafuga katale nga buli omu akola ky’ayagala.\nOmubaka Kato Lubwama owa Lubaga South yagumizza abasuubuzi nti banoonye ettaka lya yiika ssatu okumpi n’ekibuga kuba yamaze dda okwogera ne Jennifer Musisi n’asuubiza nti KCCA egenda kukisasula.\nIsmail Ddamba Kisuze, kansala wa Lubaga III ku KCCA naye eyeetabye mu lukiiko luno yakubirizza abasuubuzi okubeera obumu basabe gavumenti okubazimbira akatale, kubanga essaawa yonna oluguudo lw’eggaali y’omukka lugenda kuzimbibwa, ate tewali musuubuzi yenna ajja kukkirizibwa kukolerawo.\nDdamba yagambye nti oluguudo lw’eggaali lusuubirwa okutandika okukolebwa mu bbanga lya myezi ebiri okuva kati. Yabawadde amagezi okukwatagana n’abakulembeze okufuna ekifo ekituufu we bateeka akatale kaabwe.


Bukedde Online - Ab'omu kibuga ky'e Lugazi basobeddwa ku bwannanyini ttaka kwe bali\nAb'omu kibuga ky'e Lugazi basobeddwa ku bwannanyini ttaka kwe bali\nEntegeka z'okukuza amazaalibwa ga Kabaka\nAbamalirizza emisomo mwewale enguzi - Beti...\nAdded 28th March 2013\nABAKAAYANIRA ettaka mu kibuga ky'e Lugazi, balemeddwa okuleeta ebiwandiiko ebiraga obwannannyini\nENKAAYANA z’ettaka okutudde ekibuga Lugazi zongedde okulinnya enkandaggo, abamu ku balikaayanira bwe balemeddwa okuleeta ebiwandiiko ebiraga obwannannyini okubiraga meeya nga bagamba nti bbo ensonga bagenda kuzimalira mu kkooti.\nMeeya Asea JB yagambye nti yasisinkanye abamu ku bagamba nti be bannannyini ttaka okwabadde Ssenseko Kulubya n’Abembogo oluvannyuma lw’olukung’aana olwasooka ne bakkaanya nti Kulubya y’aba asigala nga nnannyini okutuusa nga nabo bamaze okukung’anya ebiwandiiko byabwe. Kyokka kino Abalangira olwakiwulidde ne babiwakanya ne bagamba nti bagenda mu kkooti.\nYagambye nti basazeewo disitulikiti okuleeta abasaveya abagenda okwerula ensalo z’ettaka abalikaayanira we bagamba nti we liyita batuuke mu kkooti nga bamanyi ekituufu.\nAbantu abasinga obungi mu Lugazi bamaze ebbanga nga bakimanyidde ddala nti ettaka kwebali eriweza sikweya mayiro taano n’ekitundu lya mwana w’omwami Ssenseko Kulubya kyokka ebintu byonoonese bwe wavuddeyo abalikaayinira era ne balaga nga Kulubya bw’alirina mu bukyaamu.\nBangi batandise okweraliikirira kw’ani mutuufu ku ttaka kwebali kyokka n’olukiiko olwabadde lutudde okugezaako okusalawo eggoye abaalwetabyeemu kyababuseeko bwe baalumaze mbagirawo nga kimaze okutegeerekeka nga bwe waliyo n’abalala abagamba nti lyabwe olwo bonna ne basabwa okuleeta ebiwandiiko ebikakasa bye boogera bitunulwemu abakulembeze.\nBino we bigyidde ng’abantu bangi bazimbye enju ez’omulembe ku ttaka lino kyokka nga bonna tekuli alina kyapa okuggyako abatono abaaweebwa liizi . Kino kye kimu ku biruma bannannyini mayumba mu Lugazi Town Council okuba nga bazimbye amayumba gaabwe kyokka ng’abaana oba abazzukulu bayinza obutageeyagaliramu singa baliba balemeddwa okuzza liizi obuggya. Enkiiko ezibadde zituula nga buli ludda lulaga bwe luli olutuufu zibadde zeetabwaamu abakulembeze na’abakulira ebyokwerinda bonna.\nKulubya ng’asinziira mu lukiiko lwe yakubye mu Miyembe e Lugazi yakangudde ku ddoboozi ng’ayagala abeesiba ku ttaka lye okuleeta ebiwandiiko byabwe.\nYabadde amaze n’okulondesa abantu ku buli kyalo mu Lugazi abagenda okukiika ku lukiiko olunene ssaako omusigere Nsimbi Sizoomu alina okudda mu kifo ky’o-mutaka Sempala eyafa gye buvuddeko.\nKulubya yeewuunyizza abantu abeesiba ku ttaka lya Jajjaawe Ezekeeri Mugambe eyafa n’asikirwa kitaawe Serwaano Wokulira naye eyafa olwo ye Kulubya n’amuddira mu bigere nga yaalikuuma ku lw’abaana omunaana.\nKulubya yabadde amaze okutegeeza nga bw’ayagala okutegeeregana n’abantu batandike okumuwa Busuulu naye abeeko ne bwaganyulwa mu ttaka lino ekitabaddewo okumala ebbanga eddene ng’abaliko tebalina kye bamuwa.\nYajulizza omugenzi Meeya Saidi Mubarak okuba nga ye yali tasobola kuwuliriza bantu balinga bano abeesiba ku ttaka eritali lyabwe nti naye ono Meeya aliko Asea JB Ozuma agaanye okuyimirira ku magulu ge okusalawo ekituufu era n’amusaba asituke abeeko ky’atangaaza.\nWabula mu lukiiko waliwo abavubuka abaamusoyezza ebibuuzo omwabadde okubabuulira ettaka lye gye liri. Kulubya ng’abazzeemu, baamuwakanyiza ne bategeeza nti bwe baabuza mu ofiisi y’ebyettaka, baategeezebwa nti liri Buluutwe mu Ggombolola y’e Ngogwe. Kino kyamunyiizizza n’atandika okwogeza obukambwe.\nObutawuliriziganya bwe bwatandise okweyoleka abamu ku batuuze ne basaba ddereeva wa Kulubya amutwale olw’okwewala ebyabadde biyinza okuvaamu abantu okutwalira amateeka mu ngalo ne bakola effujjo.\nAb’omu kibuga ky’e Lugazi basobeddwa ku bwannanyini ttaka kwe bali: Ssenseko Kulubya ‘Buli omu alage bwiino’ n’abalala 2 bakaayana\nOmubbi w'enko bamukunguzza ekyalo ne bamuligita kibooko 100!


Ddala Katonda yeyatonda obubi?\nOkusookera ddala kilabika nti bwaba Katonda yatonda ebintu byonna, kitegeeza nti obubi bwatondebwa Katonda. Wabula, obubi si “kintu” ng’ olwaazi oba amazannyalaze. Tosobola kuba na “jaaga” ya bubi. Obubi tebusobola kubaawo kulwabwo, wabula bubaawo singa obulungi buba tebuuliwo. Okugeza, ebituli biba byaddala, wabula bibaawo mu bintu ebirala. Enkinya kyijjawo singa ogyawo etaka wabula ekyinnya tosobola kukyawula na taka. N’olwekyo, Katonda bweyatonda, kituufu buli kimu kyeyatonda kyali kilungi. Ekimu ku bintu Katonda byeyatonda byebitonde ebilina eddembe okulondawo okukola obulungi. Okusobola okuteekawo okulondako okutuufu, Katonda yakkiriza wabeewo ekintu ekirala ekitali kilungi okuba ekimu kwebyo ebilondebwa. N’olwekyo Katonda yakkiriza bamalayika wamu n’abantu okulondawo obulungi oba okugaana okulonda obulungi(obubi). Bwewaberawo enkolagana embi wakati w’ebintu ebilungi, kyetuyita obubi.\nOsanga okukuwa ekifaananyi ekirala kijja kukuyamba. Omuntu bwabuuzibwa. “Ddala obunyogovu gyebuli?” ayinza kuddamu “Yye!”. Wabula, kino si kituufu. Obunyogovu kwebuba nga ebbugumu teliliwo. Kyekimu, ekizikiza tekiliyo, kubanga ekizikiza kibaawo kubanga ekitangaala tekiliwo. Obubi kwekuba nga obulungi tebuliwo, oba obubi kwekubulawo kwa Katonda. Katonda teyalina kutonda bubi, wabula yakkiriza olw’okubulawo kw’obulungi.\nKatonda teyatonda bubi, wabula akkiriza obubi okubaawo. Singa Katonda teyakkiriza bubi kubeerawo, abantu ne bamalayika bandibadde basinza Katonda kubanga kattala, wabula nga ssi kyeyagalire. Katonda teyayagala “roboti” oba byuuma ebikola obukozi Katonda byayagala bikolebwe kubanga bwatyo bweyabikola. Katonda yakkiriza obubi okubaawo tusobole okuba nebeetu wamu nokusalawo oba twagala okumuwereza oba tetwagala.\nNg’ebitonde ebikoma(oba ebirina ekkomo), tetusobola kutegeera Katonda atakoma kumumalayo (Abaruumi 11:33-34). Ebiseera ebimu tulowooza tumanyi lwaki Katonda akola ebintu ebimu, wabula netwesanga nga ebigendererwa bye byali bilala nnyo okwawukana kwebyo byetwali tulowooza. Katonda atunuulira ebintu ngakozesa endowooza entukuvu era ebeerera emirembe gyonna. Ffe tutunuulira ebintu nga tukozesa amaso, n’endowooza, ey’ensi era endowooza eyakaseera obuseera.\nLwaki Katonda yateeka Adamu ne Kaawa kunsi ng’amanyi nti bagya kwonoona, era baleete obubi, okufa, n’okuboonaboona eri omwana w’omuntu? Lwaki teyatutonda natuleka mu Gulu, gyetwandibadde abatukkirivu emirembe gyonna era nga tetuboonaboona. Ebibuuzo bino tebisobola kuddibwamu nga tukyali kunsi. Kyetusobola okumanya kiri nti, buli kintu Katonda kyakola kitukuvu, era kitukiridde, era kigya kumuweesa ekitibwa nga byonna biwedde. Katonda akkiriza obubi okusobola okutuuwa omwaganya ogumala okulondawo oba tunamusinza. Katonda teyatonda bubi, wabula yabukkiriza. Singa teyabukkiriza, twandibadde tumusinza kubanga kattala, oba ddimu, wabula nga si kyeyagalire oba kusalawo oba kulondawo kwaffe okumusiiza.


Micho asattira lwa buvune bwa Miya\nOMUTENDESI wa Cranes, Micho Sredojevic ali mu kattu oluvannyuma lw’okulwala kwa Farouk Miya omu ku b’abadde asibiddeko olukoba ku mupiira gwa Botswana mu z’Afrika ku Lwomukaaga.\nLwamukaaga mu z’Afrika:\nBotswana - Uganda, 11:00 SS4/SS9\nZimbabwe yayanise ebituli ebiri mu Uganda Cranes, eyeetegekera Botswana mu z’okusunsulamu abalizannya ez’Afrika omwaka ogujja.\nMu kibinja kino kye balimu, Cranes eri mu kyakubiri ng’esibaganye ne Burkina Faso ku bubonero 7 nga ggoolo ze zibaawula.\nYeetaaga kuwangula Botswana etangaaze emikisa gy’okuyitamu. Mu gw’okwegezaamu ne Zimbabwe, baakubiddwa (2-0) ekyalaze nti mu nnaku bbiri ezibulayo ensiike eno etuuke, omutendesi Micho Sredojevic akyalina eddimu okutegeka ttiimu mu kutangira n’okuzibira emipiira egiva mu kusimula ebisobyo ebiri okumpi ne ggoolo n’okutegeka ennyimirira y’ekisenge.\nGgoolo za Zimbabwe zaateebeddwa Tennage Hadebe mu ngeri ya kisaazisaazi ng’eyasoose yavudde mu kusimula kkoona eryakwatirizza abazibizi nga bayimiridde bubi.\nEyookubiri yazze mu ngeri yakusimula kisobyo, omuzannyi y’omu n’abatomerako omupiira ogwalese ng’abazibizi Isaac Isinde, Murushid Juuko, Godfrey Walusimbi ne Denis Guma nga buli omu anenya munne.\nMicho yagambye nti, “Nayagadde okulaba ngeri gye nnyinza okupangamu bazannyi bange ku Botswana era nakifunye, wadde tetwawangudde naye twazannye bulungi era e Botswana tumalako.\nCranes erina abateebi mukaaga kyokka omutindo gwabwe gukyali wansi nga kizibu okubaako gw’osongamu nti waakusala Cranes ku kaguwa.\nGeoffrey Massa ne Okwi balina obumanyirivu kyokka buli omu alina ebizibu eby’enjawulo kyokka nga mu kaseera Micho b’atunuulidde okumufunira ggoolo.\nMassa bukya atandika kuzannyira Cranes tateeberangako ku bugenyi mu mpaka z’okusunsulamu ez’Afrika sso nga ne mu ttiimu ye eya Bloemfontein Celtic mu South Afrika aludde okuzannya.\nOkwi, bukya yeegatta ku ttiimu ya Denmark yaakazannya omupiira gumu gwokka nga talinaayo ggoolo.\nWano Melvyn Lorenzen gwe baggye e Girimaani abasingako bw’otunuulira omutindo gwe yabaddeko ku Zimbabwe kyokka tagenda kuzannya.\nDavis Kasirye azannyira mu Rayon Sport eya Rwanda, Erisa Sekisambu ne Idiris Lubega gwe mulundi gwabwe ogusooka era Micho abalowoozaako kitono.\nKitegeeza nti Cranes okufuna ggoolo terina kutunuulira bateebi bokka wabula buvunaanyizibwa bwa buli muzannyi.\nMu ggoolo, Robert Odongkara yalaze nti akyabulamu wadde nga y’omu kubaludde ku ttiimu eno.\nSinga Onyango alina obuvune era tassuuka, Cranes yandisanga obuzibu. Zimbabwe yalaze Micho nti alina okukyusakyusa mu kisenge kuba Isinde ne Juuko baalemeddwa okukwatagana ate bwe yawadde Juuko ne Hassan Wasswa ne bakola bulungi Wadde Isinde aludde ku ttiimu, Wasswa ne Juuko be balina omukisa omunene okuzannya Botswana olw’ebiwago by’abateebi baayo.\nMIYA ALINA KAMUNGULUZE\nOmuwuwuttanyi Farouk Miya teyazannye mupiira gwa Lwakubiri ng’alina kamunguluze. Abasawo ba Cranes baamwekebezze era bakyanoonyereza ekimuviirako okufuna obuzibu buno.\n“Miya akyawummuziddwa ku biragiro by’abasawo naye tusuubira nti Olwomukaaga ajja kuba ateredde,” Ekiwandiiko kya FUFA bwe kyasomye.\nMIYA BW’ALWALA KITEGEEZA KI?\nAbawuwuttanyi n’abateebi ba Cranes bonna Miya abasinga okuba ku foomu. Kitegeeza nti Kizito Luwagga y’agenda okujjululwa okuva mu wingi azannye amakkati ga Miya kyokka si mukugu mu kifo kino kwenkana Miya era omutendesi Micho, akyatakula mutwe ku gw’anaawa ennamba singa Miya aba tawonye.


Bukedde Online - Bakoonye amaka g’omusawo w’ekinnansi e Kamwokya\nBakoonye amaka g’omusawo w’ekinnansi e Kamwokya\nAb’e Kawempe-Mbogo balumbye KCCA ku luguudo...\nPulezidenti Museveni waakuzzaawo akatale...\nABATUUZE b’e Kamwokya bavudde mu mbeera ne bakoona amaka g’omusawo w’ekinnansi, Sulaiman Kabanda gwe balumiriza okusindika ebyokoola ne bitta abantu.\nABATUUZE b’e Kamwokya mu Church Zooni bavudde mu mbeera ne bakoona amaka g’omusawo w’ekinnansi, Sulaiman Kabanda gwe balumiriza okusindika ebyokoola mu maka ga mutuuze munnaabwe gw’ayagala okuwambako ettaka abantu bana ne bafa.\nKino kiddiridde Christopher Mayombwe, ne mukyala we Justine Nakigudde okufa mu ngeri etannategeerekeka n’abaana ne balumiriza Kabanda gwe yali yasenza awaka n’atuuka n’okuzimba amasabo ku ttaka lyabwe n’enju ey’ebisenge ebitaano nti ye yasindise ebyokoola ebyabasse.\nAbooluganda lw’abagambibwa okufa beegugunze ne balumba Kabanda ekyamuwalirizza okudduka ku kyalo nga baagala okumutta wabula n’agenda ng’awera nti buli eyakwata ku ssabo lye waakufa.\nMuwala w’omugenzi Mayombwe, Eva Nalwoga yategeezezza nti waayitawo ebbanga lya myezi mitono mutabani w’omugenzi Mayombwe, Charles Kato eyali omujaasi n’afa ng’ate naye yali omu ku baayokya amasabo. Kigambibwa nti waayitawo akaseera katono n’omwana mu famire eno ow’emyaka omwenda, Salina n’afa kibwatukira.\nWiiki ewedde Kabanda yagenda mu kkooti n’awaabira abaana ba Mayombwe omusango gw’okwokya amasabo ge era basatu ku bo ne bakwatibwa ne basindikibwa e Luzira.\nVincent Muwanga omutuuze w’oku kitundu kino yategeezezza nti ennyumba baagikoonye mu kiro ekyakeesezza Ssande.


Bukedde Online - Gen. Bashir yeefuulidde Salva Kiir\nBakaluba Mukasa awangudde ekya ssentebe wa Mukono aba NUP ne...\nGen. Bashir yeefuulidde Salva Kiir\nEkisaddaaka bantu kisattiza ab'e Buikwe\nPulezidenti alagidde KCCA etongoze akatale...\nAdded 9th January 2014\nPULEZIDENTI wa South Sudan Gen. Salva Kiir Mayardit, olutalo lwongedde okumukaluubirira, Pulezidenti wa Sudan, Omar Hassan Ahmed al Bashir eyabadde amusuubizza eggye okumuyambako okufufuggaza bakyewaggula bw’abisazizzaamu n’amuleka afe yekka.\nBashir okwefuula kitadde Gen. Kiir mu kattu kubanga kiwadde bakyewaggula enkizo mu bitundu omuli enzizi z’amafuta era abayambi be e Juba baategeezezza nti mukama waabwe yavudde mu mbeera n’ajula okusambasamba abaamubade mu maaso ng’eno bw’atuuyana okukamala.\nEkyasinze okunyiiza Gen. Kiir kwe kuba nti Bashir yabadde amukakasizza ku Mmande bwe yamukyalidde e Juba nti tayinza kumuvaamu era ne bakkaanya nti Salva Kiir asindike bagenero be ne baminisita e Khartourm ku Lwokusatu okuttaanya ddiiru.\nMinisita ow’ensonga ez’Ebweru Barnaba Marial Benjamin olwabadde okutuuka ku kisaawe ky’ennyonyi ekya Khartourm ne bakamutema nti ddiiru Bashir yagiyiye mpozzi nga bagenda kwogera ku nsonga ndala.\nMinisita Benjamin yakutte essimu n’akubira mukama we Gen. Kiir n’alya obuwuka n’amulagira okudda e Juba bayiiye ekirala.\nOmwogezi wa minisitule y’Ensonga Ezeebweru mu Sudan, Abu Bakr Mohamed Al-Amin yagambye nti eby’okusindika amagye e South Sudan tebijja kubaawo kubanga waliwo ensonga Pulezidenti Bashir ze baamutunuzzaamu nga tekijja kusoboka.\nBashir yabadde agenda kusindika mu ddwaaniro abajaasi kumpi 7,500 okwegatta ku ba Uganda abasoba mu 3,000 ab’ekibinja kya Special Forces, Pulezidenti Museveni be yasindise e Juba n’ebibuga ebirala ebya South Sudan okuyamba ku magye ga SPLA okukuuma ekibuga Juba naddala ekisaawe ky’ennyonyi, amaka g’Obwapulezidenti n’ebifo ebirala eby’omugaso.\nAbaserikale nga bakuuma emirembe e Juba.\nKiir akoze ddiiru n’ekibinja kya Ssaabalwanyi Yau Yau\nDdiiru ya Bashir bwe yayiise, Gen. Kiir n’akutula ddiiru endala ne Ssaabalwanyi David Yau Yau akulira ekibinja ky’abalwanyi ab’eggwanga ly’aba Murle abaakazibwako erya Yau Yau nga bano basoba mu 6,000.\nEkibinja kya Yau Yau kyatandikibwawo mu 2010 nga kibadde kirwanyisa gavumenti ya Gen. Kiir nga kisinziira mu kitundu ky’e Pibor ne Likuangole mu Jonglei State gye kibadde kirina enkambi abalwanyi mwe bava okukola ennumba ku gavumenti.\nWabula Gen. Kiir yakkaanyizza n’akulira ekibinja kino David Yau Yau n’akkiriza abalwanyi be okwegatta ku bajaasi ba SPLA okuyambako mu kununula ekibuga Bor, ekiri mu mikono gya bakyewaggula ba Dr. Riek Machar.\nGen. Kiir yakkaanyizza ne Yau Yau okulwanira awamu mu masaza gonna asatu (3): Jonglei, Unity ne Upper Nile States agali mu mikono gya Machar ate nga ge galimu enzizi zonna ez’amafuta agasimibwa mu South Sudan.\nEnsonda e Juba zaategeezezza nti Gen. Kiir yatumye minisita we Oweebyokwerinda Koul Manjang Juuk okukola endagaano ne David Yau Yau era byonna byakoleddwa ku Lwokusatu.\nAbajaasi ba SPLA n’abalwanyi ba Yau Yau basuubirwa okukola olulumba ssinziggu ku kibuga Bor mu wiiki eno nga Gen. Kiir yawadde ebiragiro nti ayagala bakyewaggula bagobwe mu bifo mwe bagumbye mu wiiki emu yokka.\nAmerika eragidde Kiir\nAmerika eggulo yalagidde Pulezidenti Kiir okuyimbula Bannabyabufuzi bonna abaggalirwa ku bigambibwa nti baali ku lukwe olw’okuwamba gavumenti nga December 15, 2013 ekyavaako olutalo.\nBannabyabufuzi 11 okwali n’abali baminista be baasooka okukwatibwa kyokka oluvannyuma Kiir n’ayimbulako munaana, n’asigazaako basatu b’alumiriza nti balabe ab’omutawaana tayinza kubayimbula.\nWabula minisitule ey’Ensonga Ezebweru mu Afrika yasabye Kiir okuyimbula abasibe ab’ebyobufuzi bonna kiyambe enteesegenya eziri e Addis Ababa mu Ethiopia okugenda mu maaso.\nOmumyuka w’omwogezi wa Minisitule eno, Marie Harf yagambye Pulezidenti Kiir okuyimbula abasibe ab’Ebyobufuzi kigenda kuyamba okuzza bakyewaggula ku mmeeza okuteesa okukomya olutalo oluyingidde wiiki eyookuna.\nBakyewaggula baabadde bakyeremye okuteesa ne gavumenti ya Kiir nga bagamba nti bannaabwe abali mu kkomera e Juba balina okusooka okuyimbulwa.\nSsente z'okukuuma Nalubaale zidda wa ng'entobazzi ezigiriraanye bazisenda?\nKkampuni z'ebimuli zimazeewo ebitoogo okwetooloola Nalubaale\nEbyawalirizza Mbabazi okudda ewa Museveni\nBakaluba Mukasa awangudde e...\nRev. Peter Bakaluba Mukasa yalangiriddwa ku buwanguzi nga ssentebe wa disitulikiti y'e Mukono wakati mu mizira...


Bukedde Online - Oluguudo lw'omu Nyendo lukaabya\nOluguudo lw'omu Nyendo lukaabya\nEbya Gen. Sejusa tebinnaggwa: Gavt. ettuki...\nBANNAMASAKA naddala abakozesa oluguudo oluva ku nkulugo ya Total we bayita ku ‘Welcome’ okuyita mu kibuga Nyendo -Nakayiba okutuuka mu kibuga Masaka bakukkulumidde Gavumenti olw’obutabakolera luguudo lwabwe kyokka nga bamaze emyaka 10, nga balussa mu mbalirira y’eggwanga.\nOluguudo nga bwe lufaanana.\nBagamba nti kyali kikyamu Gavumenti okwebalama okuyisa oluguudo olugenda e Mbarara wakati mu kibuga Masaka n’ekola olulala okuyita ku Kyakumpi wabbali w’ekibuga kye bagamba nti kyakosa ebyenfuna mu Masaka.\nMu kiseera kino obubenje naddala obw’emmotokka okutomera bodaboda, bweyongedde ku luguudo luno olw’abagoba ba bodaboda abatomerwa mmotokka nga bagezaako okuwugula ebinnya ebifumbekedde ku luguudo luno kw’ossa ebinnya ebyetemye ebbali w’oluguudo ng’oluguudo olwali olugazi lutandise okufunda.\nEmbeera eno Bannamasaka tebaginenyeza bakulembeze baabwe okuli Meeya Kayemba Afaayo ne ssentebe wa Nyendo Ssenyange Micheal Mulindwa Nakkumusana n’owa Katwe-Butego Dennis Lukanga Majwaala nti kuba luno oluguudo telubakwatako nga Gavumenti n’ekitongole ky’enguudo ekya UNRA be baruvunaanyizibwako.\nKyokka yadde biri bityo, Bannamasaka bagamba nti n’enguudo ezeegatta ku luguudo luno nazo zaawomoggoka okuli olw’e Kitovu, Villamaria, olugenda ku ddwaaliro e Masaka n’eziyingira mu ppaaka y’e Masaka.\nBaasabye ababaka baabwe mu Palamenti okuli, Mathias Mpuuga, Mary Babirye Kabanda okutuusa ensonga yaabwe mu Palamenti esobole okumanyisa Gavumenti kuba tebamanyi buzibu we buva ng’ate ssente ezigenda okukola oluguudo zibeera ziragiddwa mu bajeti.\nAbaamaduuka abakolera mu kitundu kino bagamba nti abaguzi bakendedde kuba oluguudo lujjudde ebinnya.\nEnkuba bw’etonnya amazzi galegama mu binnya ate omusana bwe gwaka enfuufu n’ebuna buli kintu.\nMeeya w’e Masaka Godfrey Kayemba Afaayo yategeezezza nti nabo tebatudde butuuzi wabula bafuba okwogera ne Gavumenti n’ekitongole ekikola enguudo ekya UNRA okulaba nga bayamba okukola oluguudo luno kuba lubakwatako butereevu.\nYagambye nti enguudo ezikolebwa ekibuga beetegefu okuzikola n’awa ekyokulabirako ky’oluguudo lwa Yellow knife olwakolebwa ekibuga Masaka nga lwa mulembe n’agamba nti bajja kwongera okuluggusa ku lugenda e Kampala.